title: Samori Touré

text: Samori Touré syntyi djulaperheeseen nykyisen Guinean sisäosissa vuoden 1830 paikkeilla. Hänen sukunsa olivat aikanaan olleet muslimikauppiaita, jotka olivat ajan saatossa siirtyneet viljelemään maata. Tourén perhe harjoitti paikallista perinteistä uskoa ja noihin aikoihin muslimit pyrkivät alistamaan valtaansa alueen perinteisiä uskoja harjoittaneet kansat. Tähän liittyen muslimitaustaiset sisésoturit valtasivat Tourén kotikylän 1800-luvun alkupuoliskolla ja ottivat tämän äidin vangiksi. Touré liittyi tämän jälkeen siséjoukkoihin ja osoittautui pian kyvykkääksi sotilaaksi. Vuonna 1861 hän lähti siséjoukoista ottaen haltuunsa perinteistä uskoa harjoittaneiden kamarojen johtajuuden. Hän kääntyi siséjä vastaan vallaten pienestä armeijastaan huolimatta Dyon- ja Milojokien alueet.


title: Samori Touré

text: Vuonna 1873 Touré perusti sittemmin Mandinkan valtakuntana tunnetulle valtakunnalleen uuden pääkaupungin nimeltä Bisandugu, nykyisessä Guineassa. Valtakunta jaettiin kantoneihin, joiden johdossa toimivat Tourén sukulaiset tai ystävät. Vuosine 1875-1879 välillä hän levitti valtakuntaansa Nigerjoen yläjuoksulla aina Siguirista Kouroussaan. 1880-luvun alussa hän valtasi myös Kankanin muslimikaupungin nujertaen näin vanhat vihollisensa sisét. Hänen valtakunnastaan tuli näin Länsi-Afrikan kolmanneksi suurin heti Toucouleurin kuningaskunnan ja Sokoton kalifaattin jälkeen. Molemmat näistä valtioista olivat syntyneet islamilaisen jihadin lopputuloksena. Tourén valtakunta oli näitä maallistuneempi, mutta Touré valitsi lopulta islamin valtakuntansa uskoksi yhdistääkseen useista eri etnisistä taustoista koostuvat alamaisensa. Hän otti lopulta myös imaamia vastaavan tittelin "almami" ja alkoi käännyttää alamaisiaan vuodesta 1884 eteenpäin.


title: Samori Touré

text: Touré pyrki laajentamaan valtakuntaansa edelleen vanhoja kauppareittejä pitkin, mutta nyt Ranska alkoi levittää siirtomaavaltaansa alueella. Touré kykeni ensin pitämään ranskalaiset loitolla sopimusten ja pienien yhteenottojen avulla. Hän kävi myös kauppaa brittien kanssa saaden näiltä aseita Freetownista brittien siirtomaa Sierra Leonesta. Vuonna 1882 Ranska aloitti kuitenkin suuren sotilasoperaation Mandinkan valtakunnan valloittamiseksi. Touré käytti heitä vastaan poltetun maan taktiikkaa, mutta joutui vuoteen 1894 mennessä vetäytymään nykyisestä Ghanasta ja Norsunluurannikosta valloittamilleen alueille. Vuonna 1898 Ranska oli valloittanut koko valtakunnan alueen ja Touré jäi lopulta vangiksi hänen paettuaan nykyisen Liberian alueelle. Ranskalaiset karkottivat hänet Gaboniin Atlantin valtameren rannikolle, jossa Touré kuoli vuonna 1900.


title: Tule joulu kultainen

text: Tule joulu kultainen on suomalainen joululaulu. Sen tekstin kirjoitti SOK:lla mainospäällikkönä työskennellyt Seppo Mattila joulutervehdykseksi asiakkaille vuonna 1960. Myöhemmin Aarno Raninen sävelsi siitä kappaleen, jonka hän levytti vuonna 1969. SOK käytti Tule joulu kultainen -kappaletta mainosfilmeissään. Se kuultiin myös Seija Simolan esittämänä vuonna 1970 Sokoksen mainonnassa. Tämän jälkeen se on levytetty tiettävästi yli 30 kertaa.


title: Mitsuo Matayoshi

text: Mitsuo Matayoshi (, s. 5. helmikuuta 1944) on japanilainen poliitikko, joka väittää olevansa Jeesus Kristus. Hän esiintyy nimillä "ainoa Jumala Matayoshi Mitsuo Jeesus Kristus" (, "Yuiitsu Kami Matayoshi Mitsuo Iesu Kirisuto") ja "Jeesus Matayoshi" (, "Iesu Matayoshi"). Hän johtaa perustamaansa Maailman taloudellisen yhteisön puoluetta (, "Sekai Keizai Kyōdōtai Tō").


title: Mitsuo Matayoshi

text: Matayoshi syntyi 5. helmikuuta 1944 Ginowanissa Okinawalla. Hän valmistui vuonna 1968 Chuon yliopistosta Tokiossa ja muutti takaisin Okinawalle opettajaksi yksityisessä koulussa ("juku"). Matayoshi koulutettiin protestanttisaarnaajaksi ja uskonnollisten oppituntien kautta hän kehitti eskatologiasta vaikutteita saaneen kristinuskon tulkintansa. Vuonna 1997 Matayoshi perusti Maailman taloudellisen yhteisön puolueen, joka perustuu hänen uskomukselleen omasta jumaluudestaan. Hänen aatteensa on sekä uskonnollinen että poliittinen yhdistelmä kristillistä eskatologiaa kuten Augustinuksen "Jumalan valtiota" ja konservatiivista kollektivismia.


title: Mitsuo Matayoshi

text: Ohjelmansa mukaan Matayoshi toimeenpanee viimeisen tuomion nykyisessä poliittisessa järjestelmässä. Hänen suunnitelmansa ensimmäinen askel on tulla Japanin pääministeriksi. Sen jälkeen hän uudistaa Japanin yhteiskunnan ja ryhtyy Yhdistyneiden kansakuntien pääsihteeriksi. Matayoshi tulee hallitsemaan maailmaa uskonnollisen ja poliittisen legitimiteetin kautta. Maailman talousjärjestelmää muutetaan siten, että kaikki valtiot ovat omavaraisia ja perustuvat maataloudelle. Hän syyttää ulkomaalaisia pysyvän asuinpaikan ja kansalaisoikeuksien saamisesta. Hän haluaa kaikkien etnisesti ei-japanilaisten ihmisten palaavan esi-isiensä kotimaahan, vaikka he olisivat syntyperäisiä japanilaisia. Hän haluaa Yhdysvaltojen vetävän pois asevoimansa muiden maiden tukikohdista, mukaan lukien Okinawalta. Viimeisen tuomion jälkeen hän syöksee synnintekijät tuleen.


title: Mitsuo Matayoshi

text: Matayoshi on ollut esillä monissa vaaleissa vuosien 1997 ja 2013 välillä, mutta ei ole vielä voittanut. Hän on tullut tunnetuksi omalaatuisista kampanjoista, joissa hän kehottaa vastaehdokkaita tekemään itsemurhan harakirin kautta, vaikka harakirille on olemassa myös kohteliaampi käsite seppuku. Useimpien japanilaisten poliitikkojen tavoin hän tiedottaa kampanjoistaan pakettiautosta, johon on asennettu jättimäiset kaiuttimet. Useimmista japanilaisista poliitikoista poiketen hän lausuu kampanjan iskulauseita kabukista vaikutteita saaneella tyylitellyllä äänellä.


title: Mercedes-Benz Arena

text: Mercedes-Benz Arena voi olla:


title: Lännen Suometar

text: Lännen Suometar oli Oregonin Astoriassa vuosina 1922–1946 ilmestynyt amerikansuomalainen sanomalehti.


title: Lännen Suometar

text: Michiganin Hancockissa toiminut Suomi-Synodin kustannusliike perusti "Lännen Suomettaren" Hancockissa ilmestyneen "Amerikan Suomettaren" sisarlehdeksi. Kahdesti viikossa ilmestyneen lehden toimittajana ja liikkeenhoitajana työskenteli J. L. Ollila. Lännen Kustannusliikkeen toimitalo paloi joulukuussa 1922 sattuneessa Astorian suuressa tulipalossa, ja 1920-luvun lopussa kannattamaton lehti annettiin yksityisten tahojen julkaistavaksi. Kaikkiaan "Lännen Suometar" tuotti synodille lähes 50 000 dollarin tappiot. Vuonna 1946 lehti myytiin silloiselle vuokralaiselle Oke Zatterlowille, joka muutti sen nimeksi "Lännen Uutiset" (myöhemmin "Columbia Press").


Luettelo Hyvinkään julkisista taideteoksista ja muistomerkeistä sisältää Hyvinkäällä julkisesti esillä olevat pysyvät patsaat, veistokset, muistomerkit ja muistolaatat. Hyvinkään maalaiskunta on liitetty Hyvinkääseen.


title: Hjalmar Aarnio

text: August Hjalmar Aarnio (8. toukokuuta 1880 Kaarina – 22. huhtikuuta 1943 Turku) oli suomalainen tukkukauppias ja Aarnio Osakeyhtiön perustaja ja toimitusjohtaja.


title: Hjalmar Aarnio

text: Aarnio joutui isänsä rakennustarkastaja August Mattsonin varhaisen kuoleman takia elättämään itseään sekalaisillä töillä jo kymmenvuotiaasta lähtien. 15-vuotiaana hän lähti merille, jossa oli viisi vuotta. Sen jälkeen hän sai liikeapulaisen paikan K. E. Merilä Oy:ssä. Vuonna 1901 Aarnio avioitui Edla Säterin kanssa. Seuraavana vuonna hän perusti Turkuun toiminimen, jolla harjoitettiin elintarvikkeiden vähittäiskauppaa ja leipomotoimintaa. Liiketoiminta laajeni nopeasti ja Aarnio hankki omistukseensa myös kahvipaahtimon, joka tunnettiin Koti-tuotemerkistään.


title: Hjalmar Aarnio

text: Vuonna 1904 Aarnio laajensi toimintaansa siirtomaatavaroiden tukkumyyntiin. Vuonna 1922 yritys muuttui toiminimestä Hjalmar Aarnio Oy:ksi. Vuonna 1925 apulaisjohtajaksi tuli poika Aarno Aarnio. Jatkosodan aikana 1942 yrityksen nimi muuttui Aarnio Osakeyhtiöksi, joka keskittyi pelkästään tukkukauppaan pääartikkeleinaan elintarvikkeet sekä kankaat ja lyhyttavarat. Seuraavana vuonna Aarnio kuoli ja yhtiön johtaksi tuli Artturi A. Akkola. Kaupankäynnin ohella Aarnio harjoitti maanviljelystä Naantalin maalaiskunnassa Miekkulan tilalla.


title: Hjalmar Aarnio

text: Aarnion toinen puoliso oli vuodesta 1938 kauppaneuvos Rakel Justiina Wihuri (omaa sukua Hellberg, 1905–1987). Pariskunnalla oli kaksi poikaa: tukkukauppias Antti Aarnio-Wihuri (s. 1940) ja toimitusjohtaja Risto Aarnio-Wihuri (1942–1961).


title: Keijo Lindroos

text: Keijo Orvo Ensio Lindroos (9. kesäkuuta 1920 Tampere – 22. kesäkuuta 1986) oli suomalainen näyttelijä. Lindroos teki uransa pääosin Porin Teatterissa ja Tampereen Teatterissa. Lisäksi hän näytteli lukuisia sivurooleja Yle TV2:n televisiotuotannoissa 1960–1980-luvuilla.


title: Keijo Lindroos

text: Keijo Lindroosin vanhemmat olivat värjäri August Lindroos ja Hilda Viklund. Ammattiuransa hän aloitti Kemin Kaupunginteatterissa 1945–1947 ja jatkoi Tampereen Työväen Teatterissa 1947–1949. Sen jälkeen hän oli kiinnitettynä Porin Teatteriin 1949–1963 ja Tampereen Teatteriin vuodesta 1963.


title: Keijo Lindroos

text: Lindroosin näyttämötaiteellisia tehtäviä olivat muun muassa Akusti maalaisdraamassa "Niskavuoren Heta", John Proctor Arthur Millerin draamassa "Tulikoe" ja Mies Eugène Ionescon draamassa "Tuolit". Hänen roolitehtäviinsä kirjattiin niin ikään Profiri Fjodor Dostojevskin klassikkoromaaniin perustuvassa näytelmässä "Rikos ja rangaistus" sekä Jalle-setä Serpin epookkikomediassa "Katupeilin takana". Lindroos näytteli myös Pyynikin Kesäteatterissa muun muassa Väinö Linnan romaaniin perustuvassa sotadraamassa "Tuntematon sotilas", Aleksis Kiven klassikossa "Seitsemän veljestä" ja Maiju Lassilan tekstiin perustuvassa kansankomediassa "Tulitikkuja lainaamassa".


title: Keijo Lindroos

text: Lindroos näytteli kolmessa Matti Kassilan ohjaamassa elokuvassa sivuroolin. Televisiotyönsä hän aloitti Tamvision tuotannoissa vuonna 1964. Televisiosarjassa "Kiurunkulma" hänellä oli Kaarakan isännän rooli. Lisäksi hän näytteli pieniä, yleensä yhden jakson sivurooleja Yle TV2:n sarjoissa kuten "Heikki ja Kaija", "Tankki täyteen" ja "Reinikainen". Näytelmäsarjassa "Sodan ja rauhan miehet" Lindroos näytteli Juho Niukkasen roolin, televisioelokuvassa "Onnellinen mies" hänellä oli puolestaan Jämingin rooli.


title: Keijo Lindroos

text: Keijo Lindroosin ensimmäinen aviopuoliso oli näyttelijä Marja-Leena Lyytikäinen (vuodesta 1944). Vuodesta 1962 hänen puolisonsa oli Rauha Koskinen. Lindroosilla oli lapset Martti (s. 1948) ja Leena (s. 1951).


title: Al Hamilton

text: Al Hamilton -nimisiä henkilöitä ovat:


title: PC Gamer

text: PC Gamer on videopeleistä kirjoittava englanninkielinen aikakauslehti, joka on perustettu Iso-Britanniassa vuonna 1993. Yhdysvalloissa lehteä alettiin julkaista vuonna 1994.


title: PC Gamer

text: PC Gamerin levikki Yhdysvalloissa oli vuonna 1999 noin 350 000 lehteä kuukaudessa. Samoihin aikoihin silloinen julkaisija Imagine Media osti IDG:n PC Games -lehden ja yhdisti sen PC Gameriin.


title: Erling Kroken

text: Erling Kroken (12. marraskuuta 1928 – 2007) oli norjalainen mäkihyppääjä.


title: Erling Kroken

text: Vuonna 1951 Kroken voitti Norjan mestaruuden normaalimäessä. Vuonna 1953 hän oli mukana historian ensimmäisellä Keski-Euroopan mäkiviikolla voittaen historian ensimmäisen kilpailun Oberstdorfissa ja sijottuen mäkiviikon lopputuloksissa sijalle 11. Vuoden 1954 MM-kilpailuissa Falunissa Kroken sijoittui seitsemänneksi.


title: Al Hamilton (koripalloilija)

text: Al Hamilton (s. 6. lokakuuta 1972) on yhdysvaltalainen kilpauransa päättänyt koripalloilija, pelipaikaltaan laituri. Hän pelasi urallaan useilla eri mantereilla, Yhdysvaltain piensarjoissa ja muun muassa Suomen pääsarjassa.


title: Al Hamilton (koripalloilija)

text: Hamilton pelasi yliopistokoripalloa Weber State Universityssä vuosina 1989–1993. Ammattilaisena hän pelasi muun muassa Yhdysvaltain piensarjoissa (CBA, IBL), Etelä-Amerikassa ja Aasiassa. Elokuussa 2002 Hamilton siirtyi Suomen pääsarjassa pelanneeseen Pyrbasketiin. Hamilton ja Pyrbasketin toinen ulkomaalaisvahvistus William McFarlan vastasivat kauden 2002–2003 aikana valtaosin joukkueen pisteidenteosta. Hamilton oli sarjan korikuninkuuden voittaneen McFarlanin jälkeen Pyrbasketin toiseksi paras pisteidentekijä 19,1 pisteen ottelukohtaisella keskiarvollaan. Lisäksi hän otti 8,2 levypalloa ottelua kohti. Pyrbasket sijoittui runkosarjassa 12:nneksi eli kolmanneksi viimeiseksi eikä selviytynyt pudotuspeleihin.


title: Al Hamilton (koripalloilija)

text: Pyrbasketin pelaajahankinnoista Hamiltonin aikaan vastannut Jarmo Laitinen kuvaili Hamiltonia pelipaikkojen 2–4 pelaajaksi ja hyväksi pallonkäsittelijäksi, joka oli enemmän taito- kuin voimapelaaja.


title: Columbia Press

text: The Columbia Press on Oregonin Warrentonissa ilmestyvä yhdysvaltalainen sanomalehti. Gary Nevanin julkaisema ja toimittama viikkolehti palvelee Warrentonin kaupunkia ja Clatsopin piirikuntaa.


title: Columbia Press

text: Lehti on saanut alkunsa Suomi-Synodin Oregonin Astoriaan vuonna 1922 perustamasta "Lännen Suomettaresta". Vuonna 1946 kirkkokunta myi lehden sitä jo vuodesta 1932 lähtien vuokranneelle Oke Zatterlowille, joka muutti sen nimeksi "Lännen Uutiset". Fabian Tolosen toimittama lehti ilmestyi kerran viikossa vuoteen 1951 saakka. Vuonna 1949 Zatterlow perusti sen rinnalle kuukausittain ilmestyneen englanninkielisen uutislehden "Columbia Pressin". "Lännen Uutisten" lakattua "Columbia Pressistä" tuli pääosin suomenkielinen viikkolehti, mutta se sisälsi toisinaan myös englanninkielisiä artikkeleita. Vuonna 1954 sen levikki oli 1 300 kappaletta. Joulukuussa 1958 lehti muuttui kokonaan englanninkieliseksi.


title: Columbia Press

text: Vuonna 1962 Zatterlow myi "Columbia Pressin" pilapiirtäjänä tunnetulle Hal Allenille. Vuonna 1978 Allen siirsi perheyrityksensä Astoriasta Warrentoniin ja alkoi julkaista "Columbia Pressiä" kaupungin paikallislehtenä. Ohjelmistoyrityksen tiedotuspäällikkönä työskennellyt Gary Nevan osti lehden vuonna 1988.


title: David Pommer

text: David Pommer (s. 8. maaliskuuta 1993) on itävaltalainen yhdistetyn hiihtäjä. Pommer edustaa SV Innsbruck Bergisel Tirol -seuraa.


title: David Pommer

text: Pommer debytoi maailmancupissa tammikuussa 2013 Seefeldin normaalimäen kilpailussa ollen 45:s. Avauspisteensä hän saavutti joulukuussa 2015 sijoittuen Ramsaun normaalimäen kilpailussa sijalle 25. Parhaimmillaan hän on ollut kymmenes Kuusamossa marraskuussa 2016. Continental Cupista Pommer on saavuttanut kaksi osakilpailuvoittoa.


title: David Pommer

text: Pommer saavutti vuonna 2012 nuorten MM-kilpailuista kultaa joukkuekilpailusta. Lahden MM-kilpailuissa 2017 hän sijoittui suurmäen Gundersen-kilpailussa kahdeksanneksi.


title: Markus Windisch

text: Markus Windisch (s. 12. toukokuuta 1984 Bruneck) on italialainen uransa päättänyt ampumahiihtäjä. 185 senttimetriä pitkä ja 75 kilogrammaa painava Windisch edusti CS Esercitoa ja hänen valmentajanaan toimi Paolo Riva.


title: Markus Windisch

text: Italian saksankieliseltä alueelta Etelä-Tirolista kotoisin oleva Windisch osallistui urallaan kaksiin talviolympialaisiin, vuosina 2010 ja 2014, sijoittuen parhaimmillaan sijalle 31 vuoden 2010 olympialaisten normaalimatkalla Vancouverissa. Vuoden 2014 talviolympialaisten viestissä Sotšissa Windisch oli viides. MM-kilpailuihin Windisch osallistui kuudesti, ollen parhaimmillaan 12. vuoden 2009 kilpailuiden normaalimatkalla. Lisäksi hän sijoittui kahdesti neljänneksi viestissä.


title: Markus Windisch

text: Maailmancupissa Windisch debytoi maaliskuussa 2004 sijoittuen Holmenkollenin normaalimatkalla sijalle 71. Ensimmäiset pisteensä hän saavutti joulukuussa 2007 Kontiolahden pikamatkalta ollen 17:s. Windischin paras sijoitus maailmancupin osakilpailussa on kuudes tila Presque Islen pikamatkalta helmikuulta 2011. Kärkikymmenikköön hän sijoittui urallaan kolmesti. Viimeisen kilpailunsa Windisch kilpaili joulukuussa 2014 Pokljukassa.


title: Markus Windisch

text: Myös Windischin pikkuveli Dominik Windisch on ampumahiihtäjä.


title: Heikki Salo

text: Heikki Salo on seuraavien henkilöiden nimi:


title: Heikki Salo (hallintoneuvos)

text: Heikki Herman Salo (2. helmikuuta 1920 Merikarvia –1985) oli suomalainen juristi. Hän oli Korkeimman hallinto-oikeuden hallintoneuvos vuodesta 1967.


title: Heikki Salo (hallintoneuvos)

text: Salo suoritti ylemmän oikeustutkinnon 1948 ja sai varatuomarin arvon 1951.


title: Hejira

text: Hejira on kanadalaisen laulaja-lauluntekijä Joni Mitchellin vuonna 1976 julkaistu jazzvaikutteinen studioalbumi, jota monet pitävät hänen parhaanaan albumien "Blue" ja "Court and Spark" ohella. Se syntyi, kun Joni Mitchell halusi kehittää 1970-luvun puolivälissä omaa tyyliään folk-rockista jazzin suuntaan. Levyllä soittavat Mitchellin lisäksi muun muassa bassokitaristi Jaco Pastorius, kitaristi Larry Carlton ja rumpali John Guerin. Raidalla ”Furry Sings the Blues” vierailee huuliharppuineen Neil Young.


title: Hejira

text: Albumin laulut ovat Mitchellille tyypilliseen tapaan hyvin henkilökohtaisia ja perustuvat hänen mukaansa kolmeen vuosina 1975 ja 1976 tehtyyn matkaan: vierailu Bob Dylanin Rolling Thunder Review -kiertueella, jolloin Mitchellistä tuli kokaiinin käyttäjä; kesken jäänyt kiertue jonka aikana Mitchell lopetti suhteensa rumpali John Gueriniin; sekä automatkaan Los Angelesista mantereen läpi itärannikolle ja takaisin, menomatkalla seuranaan kaksi miespuolista ystävää ja paluumatkalla yksin. Albumin nimi "Hejira" tarkoittaa hidžraa, profeetta Muhammadin muuttoa Mekasta Medinaan vuonna 622.


title: Hejira

text: Mitchell piti myöhemmin "Hejiraa" uransa kannalta hyvin merkityksellisenä. Kahtakymmentä vuotta myöhemmin 1990-luvun puolivälissä hän sanoi, että kuka tahansa olisi voinut kirjoittaa folk-henkisen ”Chelsea Morning” -laulun, mutta Hejiran lauluja ei kukaan muu olisi voinut tehdä.


title: Hejira

text: "Hejira" ei saavuttanut aivan Joni Mitchellin edellisten albumien myyntilukuja, mutta kriitikoiden arviot olivat alusta asti hyviä. Myöhemmin levy on arvioitu yhdeksi Mitchellin uran parhaista.


title: Hejira

text: "Hejira" otettiin mukaan Robert Dimeryn vuonna 2006 julkaistuun kirjaan "1001 albumia jotka jokaisen on kuultava edes kerran eläessään". Mitchellin albumeista kirjaan pääsivät myös "Blue" (1971), "Court and Spark" (1974) ja "The Hissing of Summer Lawns" (1975).


title: Hejira

text: Kaikki sävellykset ja sanoitukset ovat Joni Mitchellin omia.Kuten muillakin Mitchellin levyillä, myös "Hejiran" mustavalkoinen kansi on hänen itsensä suunnittelema. Idea lähti Joel Bernsteinin Wisconsinissa ottamista luistelukuvista, joissa Mitchellin musta viitta leviää kuin variksensiivet. Norman Seeff otti lisäkuvia Mitchellistä samoissa vaatteissa, Mitchell etsi tie- ja automatka-aiheisia arkistokuvia ja teki kaikesta kollaasin, joka viimeisteltiin retussiruiskulla saumattomaksi.


title: Tagankan vankila

text: Tagankan vankila oli tsaari Aleksanteri I:n vuonna 1804 rakennuttama vankila Moskovassa. Se oli alun perin eräänlainen työsiirtola, jossa oli muun muassa ompelimo, sorvaamo, metallipaja ja kirjansitomo. Tsaarinvallan loppuaikoina suuri osa vangeista oli poliittisista syistä tuomittuja. Neuvostoaikana poliittisten vankien määrä kasvoi, ja vuonna 1940 Tagankassa oli yli 4 000 vankia. Vankila purettiin vuonna 1958 ja sen paikalle rakennettiin asuinkerrostaloja ja lastentarha.Vladimir Vysotski, joka esiintyi vuosien ajan läheisessä Taganka-teatterissa, on tehnyt Tagankan vankilasta kertovan laulun. Samantyyppisiä lauluja on venäläisessä kansanperinteessä useita.


Jyväskylän yliopiston kiihdytinlaboratorio (JYFL-ACCLAB) tekee hiukkaskiihdyttimiin perustuvaa fysiikan tutkimusta. Kiihdytinlaboratorio on kolmatta kertaa peräkkäin Suomen Akatemian huippuyksikkö ajanjaksolla 2012–2017. Laboratoriossa on käynnissä lukuisia kiihdytin- ja materiaalifysiikan tutkimushankkeita. Niissä on löydetty kymmeniä uusia keskiraskaita neutronirikkaita isotooppeja ja tutkittu niiden rakennetta ja hajoamisominaisuuksia.


title: Jyväskylän yliopiston kiihdytinlaboratorio

text: Laboratorion johtajana toimii nykyisin professori Ari Jokinen.


text: Kiihdytinlaboratoriossa on (keväällä 2016) käytössä kolme hiukkaskiihdytintä. Näistä vanhin on 130 MeV:n hiukkaskiihdytin (mallinimi K-130). Sen asennustyö aloitettiin kesällä 1990, testiajot suoritettiin 1992 ja tutkimustoiminta voitiin aloittaa vuonna 1993. Keskeinen osa laboratorion ydin- ja hiukkastutkimusta tehdään K-130:llä. Laitteella tehdään ydinfysiikan perustutkimusta ja soveltavaa tutkimusta.


text: Valtion teknillinen tutkimuskeskus (VTT) lahjoitti 2006 1,7 MeV:n Pelletron-nimisen tandemkiihdyttimen Jyväskylän yliopistolle. Käyttöön laite otettiin vuonna 2007. Pelletronilla tehdään materiaalifysiikan tutkimusta.


text: 30 MeV:n MCC30/15-kiihdytin (mallinimi K-30) hankittiin osana Suomen ja Venäjän sopimaa Neuvostoliiton velkojen maksuohjelmaa. Kiihdyttimen asennus alkoi elokuussa 2009 ja huhtikuussa 2010 sillä tehtiin ensimmäiset testit. K-30-kiihdyttimellä voidaan kiihdyttää protoneja (18–30 MeV) ja deuteroneja (9–15 MeV). Laitteistoa käytetään erilaisten isotooppien (mm. F ja I) tutkimukseen ja tuloksia voidaan tutkia esimerkiksi niin sanotulla IGISOL-laitteistolla.


text: Jyväskylän yliopistoon hankittiin ensimmäinen hiukkaskiihdytin, MC20-minisyklotroni, joulukuussa 1973. Laitteen suunnittelu ja asennus oli aloitettu jo aiemmin. Hiukkaskiihdyttimen koekäyttö aloitettiin alkuvuonna 1974. Tutkimusryhmässä oli useita nuoria tutkijoita, joista Rauno Julinin tehtäväksi tuli syklotronin ionisuihkun pulssien aikarakenteen parantaminen. Varsinainen haaste oli yhdistää laitteella tehdyt erilaisten isotooppien elinaikaa mittaavat tutkimukset ja elektronispektroskopia.


text: Hanke vaati aluksi perehtymistä menetelmään, joka oli maailmallakin uutuus, sillä vain muutama taho teki niin sanottuun suihkunsisäiseen (in-beam) elektronispektroskopiaan liittyvää monopolisiirtymien tutkimusta. Jyväskylässä menetelmä opeteltiin perusteista lähtien, ja sen ansiosta fysiikan laitokselle syntyi vahva osaaminen kiihdytinpohjaisessa fysiikassa. Laitteistoa on sittemmin uusittu ja lisätty. Vuodesta 1996 kiihdytinlaboratorio on ollut EU:n laatulaboratorio ("Large Scale Facility"). ja useita jaksoja Suomen Akatemian huippuyksikkönä.


text: Joulukuussa 2015 Suomen Akatemia myönsi yli miljoona euroa kiihdytinlaboratorion tutkimuslaitehankintoihin ja ohjausjärjestelmän päivitykseen.


title: Carl Carp

text: Carl Carp (8. kesäkuuta 1760 Vaasa – 21. syyskuuta 1811 Turku) oli suomalainen senaattori ja hovioikeudenneuvos.


title: Carl Carp

text: Carpin vanhemmat olivat Vaasan triviaalikoulun kollega Simon Carp (1723–1792) ja Maria Widlund. Hän kävi Vaasan triviaalikoulua, pääsi ylioppilaaksi Turussa 1774 ja opiskeli Turun akatemiassa.


title: Carl Carp

text: Carp oli Vaasan hovioikeudessa ylimääräisenä kanslistina 1781–1784, kanslistina 1784–1786, aktuaarina 1786–1789, varakanneviskaalina 1789–1794, asessorina 1794–1805 ja hovioikeudenneuvoksena 1805–1809. Hän oli hallituskonseljin (senaatin) oikeusosaston jäsenenä (senaattorina) 1809–1811.


title: Carl Carp

text: Carp oli naimisissa vuodesta 1790 Johanna Magdalena Aejmelaeuksen kanssa jonka isä oli Isonkyrön kirkkoherra Johan Aejmelaeus. Heidän poikiaan olivat Karl Fredrik Carp (1798–1828) ja Vaasan hovioikeuden varapresidentti Gustaf Carp (1806–1877).


title: Ivar Strahl

text: Ivar Strahl (13. maaliskuuta 1899 Tukholma – 4. joulukuuta 1987) oli ruotsalainen oikeusoppinut. Hän kuului maansa uuden rikoslain valmistelijoihin. Vuodesta 1949 hän oli professori Upsalassa.


title: Stora Lulevatten

text: Stora Lulevatten, toiselta nimeltään Stora Lule träsk on Ruotsin Lapissa sijatseva järvi. Luulajanjoki kulkee järven läpi. Järvi on Luulajanjoen latvajärvi Järvi on pitkä ja kapea. Sen ala on 165 neliökilometriä. Suurin syvyys on 28 m ja normaali pinnankorkeus merenpinnasta 369 m, mutta vuonna 1960 järveä alettiin säännöstellä sillä tavalla, että pinnankorkeus vaihtelee 367:n ja 370 m:n välillä.


title: Reino Salo

text: Reino Salo tarkoittaa seuraavia henkilöitä:


title: Reino Salo (yhteiskuntatieteilijä)

text: Reino Ilmari Salo (5. toukokuuta 1920 Hämeenlinna – 26. maaliskuuta 1988 Tampere) oli suomalainen yhteiskuntatieteilijä ja professori. Hän oli Tampereen yliopiston sosiaalipolitiikan apulaisprofessori 1966–1970 ja sosiaalipolitiikan, varsinkin sosiaalihuollon professori 1970–1979. Hänen tutkimusalaansa olivat muun muassa lastensuojeltyö ja sosiaalihuolto.


title: Carl Gustav Mortimer von Kraemer

text: Carl Gustaf Mortimer von Kraemer (16. kesäkuuta 1817 Lammi – 10. huhtikuuta 1898 Tampere) oli suomalainen eversti, kuvernööri ja senaattori.


title: Carl Gustav Mortimer von Kraemer

text: Von Kraemerin vanhemmat olivat eversti Carl Johan von Kraemer (1782–1834) ja Ulrika Charlotta von Platen (1794–1864). Hän oli naimisissa Anna Toropovin (1830–1882) kanssa. Heidän poikansa oli eversti Carl Johan Alexander von Kraemer (1854–1920).


title: Carl Gustav Mortimer von Kraemer

text: Von Kraemer kävi Haminan kadettikoulun 1832–1837. Hän palveli 1837–1845 Henkikaartin Preobraženskin rykmentissä vänrikkinä, aliluutnanttina ja luutnanttina. Von Kraemer oli vuodesta 1845 krenatöörikaartin esikunnassa vanhempana adjutanttina ja hän yleni kapteeniksi 1846. Viimeksi hän oli divisioonan majoitusmestarina 4. jalkaväen reservidivisioonassa vuodesta 1848 alkaen. Von Kraemer ylennettiin everstiluutnantiksi 1851 ja hän erosi armeijasta 1852 everstin arvoisena.


title: Carl Gustav Mortimer von Kraemer

text: Von Kraemer toimi Oulun läänin kuvernöörin apulaisena 1854–1856 ja hän oli Virallisen lehden päätoimittajana 1866–1869, Mikkelin läänin vt. kuvernöörinä 1869–1871 sekä vakinaisena kuvernöörinä 1871–1873. Viimeksi hän toimi Kuopion läänin kuvernöörinä 1873–1884 ja senaatin siviilitoimituskunnan päällikkönä 1884–1885. Hän oli myös vuoden 1863 säätyvaltiopäiviä valmistelleen Tammikuun valiokunnan jäsen vuonna 1862.


title: Susie Abromeit

text: Susie Abromeit (s. 15. marraskuuta 1982 Boston, Massachusetts) on yhdysvaltalainen näyttelijä. Hänet tunnetaan parhaiten Katina Upranovan roolista "16-love"-elokuvassa ja Pamin roolista "Jessica Jones" -televisiosarjassa.


title: Susie Abromeit

text: Abromeit oli 16-vuotiaana Yhdysvaltojen tenniksen ranking-listalla kuudentena, minkä ansiosta hän sai tennisstipendin Duken yliopistoon. Opiskeluaikanaan hän keskittyi enemmän näyttelijän opintoihin. Ensimmäisen pääroolinsa Abromeit sai vuonna 2009 Lionsgaten "Know Thy Enemy" -elokuvassa.


title: Susie Abromeit

text: Maxim-lehti listasi Abromeitin "Hot 10" -listalleen vuonna 2015.


title: Pohjan Tähti (Fitchburg)

text: Pohjan Tähti oli Massachusettsin Fitchburgissa vuosina 1902–1926 ilmestynyt amerikansuomalainen sanomalehti.


title: Pohjan Tähti (Fitchburg)

text: Alex Heissonin perustaman "Pohjan Tähden" ensimmäisenä toimittajana työskenteli C. E. Christiansson. Vuonna 1904 tehtävään tuli "Työmiehen" entinen toimittaja Taavi Tainio, joka ryhtyi käyttämään lehteä sosialististen ajatusten levittämiseen. Tuona aikana "Pohjan Tähden" tilaajamäärä nousi lähes neljään tuhanteen ja se jopa tunnustettiin amerikansuomalaisten sosialistien puoluelehdeksi. Heisson antoi Tainiolle pian potkut, minkä jälkeen paikalliset sosialistit perustivat oman äänenkannattajan "Raivaajan".


title: Pohjan Tähti (Fitchburg)

text: Myöhemmin "Pohjan Tähdestä" tuli kansallismielinen oikeistolehti. Sen ilmestymistiheys kasvoi yhdestä kahteen kertaan viikossa ja 1910-luvun lopussa se ilmestyi muutamien vuosien ajan päivälehtenä. Lehden levikki jäi kuitenkin pieneksi ja oli vuonna 1920 vain vajaat 2 500 kappaletta. Samoihin aikoihin ilmestymistiheyttä vähennettiin neljään kertaan viikossa. "Raivaajan" kustannusyhtiö osti "Pohjan Tähden" vuonna 1926, minkä jälkeen Fitchburgissa ilmestyi vielä kaksi porvarilehteä: "Amerikan Suomalainen" vuosina 1926–1929 ja "Fitchburgin Sanomat" 1930–1938.


title: Carl Edvard af Heurlin

text: Carl Edvard Heurlin, aateloituna vuodesta 1840 af Heurlin (25. maaliskuuta 1790 Jämsä – 15. joulukuuta 1844 Helsinki) oli suomalainen senaattori ja valtioneuvos.


title: Carl Edvard af Heurlin

text: Heurlinin vanhemmat olivat Jämsän kirkkoherra Samuel Niklas Heurlin (1740–1814) ja Elisabet Sofia Heinricius. Hän kävi Porvoon lukiota, pääsi ylioppilaaksi 1808 ja suoritti Turun akatemiassa tuomarintutkinnon 1810. Heurlin sai varatuomarin arvon 1815, kihlakunnantuomarin arvonimen 1817 ja laamannin arvonimen 1826.


title: Carl Edvard af Heurlin

text: Heurlin oli Turun hovioikeudessa ylimääräisenä notaarina 1812–1814, kanslistina 1814–1817 ja ylimääräisenä viskaalina 1817. Hän oli Suomen senaatin valtiovaraintoimituskunnan apulaisesittelijäsihteerinä 1817–1822. Heurlin oli samalla Turun hovioikeudessa notaarina 1818–1822 ja varakanneviskaalina 1822. Hän oli Turun ja Porin läänin lääninsihteerinä 1822–1839 ja Viipurin hovioikeuden hovioikeudenneuvoksena 1839–1840. Heurlin oli viimeksi senaatin talousosaston jäsenenä ja valtiovaraintoimituskunnan päällikön apulaisena 1840–1844. Hän sai valtioneuvoksen arvon 1843.


title: Carl Edvard af Heurlin

text: Heurlin oli naimisissa vuodesta 1818 Matilda Sofia Asprothin (k. 1882) kanssa.


title: Court and Spark

text: Court and Spark on kanadalaisen laulaja-lauluntekijä Joni Mitchellin studioalbumi vuodelta 1974. Siitä tuli Mitchellin eniten myyty albumi. Tällä kuudennella studioalbumillaan Mitchell ottaa folk rock -tyyliinsä ensi kertaa mukaan jazzvaikutteita, jotka tulivat vieläkin vahvempaan rooliin hänen 1970-luvun loppupuolen levytyksissä.


title: Court and Spark

text: "Court and Spark" nousi Yhdysvaltojen albumilistan kakkoseksi, Kanadassa ykköseksi ja saavutti lopulta RIAA:n tuplaplatinalevyrajan ainoana Mitchellin albumeista. "The Village Voice" -lehden jazz- ja popkriitikot valitsivat sen vuoden parhaaksi albumiksi. Vuonna 2003 "Rolling Stone" -lehti valitsi sen kaikkien aikojen 500 parhaan albumin joukkoon. "Court and Spark" otettiin mukaan Robert Dimeryn vuonna 2006 julkaistuun kirjaan "1001 albumia jotka jokaisen on kuultava edes kerran eläessään". Mitchellin albumeista kirjaan pääsivät myös "Blue" (1971), "The Hissing of Summer Lawns" (1975) ja "Hejira" (1974).


title: Court and Spark

text: Mitchell vietti suurimman osan ajastaan vuonna 1973 äänittäen "Court and Spark" -albumia Los Angelesissa. Mitchell ja tuottaja-äänittäjä Henry Lewy kutsuivat soittajiksi alueen huippumuusikoita muun muassa kokoonpanoista The Jazz Crusaders ja Tom Scott’s L. A. Express. Levyllä vierailevat myös Robbie Robertson, David Crosby ja Graham Nash sekä komediaryhmä Cheech & Chong.


title: Court and Spark

text: "Court and Spark" julkaistiin tammikuussa 1974 ja otettiin hyvin vastaan. Maaliskuussa albumin kappale ”Help Me” julkaistiin single ja alkoi saada paljon radiosoittoa niin, että nousi Mitchellin ensimmäiseksi ja ainoaksi Top 10 -singleksi "Billboard"-lehden listalla. Albumi nousi lehden LP-listalla kakkoseksi.


title: Court and Spark

text: Kaikki kappaleet paitsi päätösraita ”Twisted” ovat Joni Mitchellin kirjoittamia.


title: Amerikan Suomalainen

text: Amerikan Suomalainen voi tarkoittaa seuraavia asioita:


title: Kasper Björkqvist

text: Carl Kasper Andreas Björkqvist (s. 10. heinäkuuta 1997 Espoo) on suomenruotsalainen jääkiekkoilija, joka pelaa Providence Collegen yliopistojoukkueessa ja edustaa maajoukkuetasolla Suomea. Hän on pelipaikaltaan oikea laitahyökkääjä. Toimittaja Toni Rajamäki on kuvaillut häntä Faneille.com -sivustolla ihanteelliseksi alempien kenttien pelaajaksi, joka on nopea, sisukas, vahva, suoraviivainen ja kohtalaisen taitava.


title: Kasper Björkqvist

text: Björkqvist on Espoon Palloseuran kasvatti. Hän siirtyi nuorempana C-juniorina Espoo Bluesiin, jossa Björkqvist voitti C-nuorten Suomenmestaruuden vuonna 2012 ja C-nuorten SM-hopeaa vuonna 2013. Hän oli jälkimmäisellä kaudella 2012–2013 joukkueen paras pistemies ja syöttäjä pudotuspeleissä Konsta Kosusen kanssa tehoilla 6+10=16. Björkqvist pelasi ison osan kaudestaan myös Bluesin B-nuorissa, joissa hän voitti kauden päätteeksi SM-hopeaa. Kaudesta 2013–2014 Björkqvist pelasi valtaosan sekä seuran A- että B-nuorissa. Kausi A-nuorissa päättyi Suomenmestaruuteen, mutta hän ei saanut kuitenkaan peliaikaa pudotuspeleissä. B-nuorissa Björkqvist voitti SM-hopeaa. Kauden 2014–2015 hän pelasi kokonaan A-nuorissa, jossa Björkqvist voitti kauden päätteeksi SM-pronssia.


title: Kasper Björkqvist

text: Kaudella 2015–2016 Björkqvist nousi Bluesin A-nuorten varakapteeniksi. Hän jakoi tehoilla 28+38=66 koko A-nuorten SM-liigan pistepörssin toisen sijan Ilveksen Janne Seppäsen kanssa edellään vain Jokereiden Aleksi Ainali. Björkqvist oli myös Bluesin paras maalintekijä Emil Oksasen kanssa ja he jakoivat sarjan maalipörssin neljännen sijan kolmen muun pelaajan kanssa. Björkqvistin kausi päättyi lopulta leikkushoitoa vaatiseeseen olkapäävammaan kahden playoff-ottelun jälkeen. Hän voitti kauden päätteeksi A-nuorten SM-hopeaa. Björkqvist palkittiin koko A-nuorten SM-liigan parhaana pelaajana Teemu Selänne -palkinnolla, parhaana hyökkääjänä Saku Koivu -palkinnolla ja valittiin ensimmäiseen tähdistökentälliseen. Kauden aikana hänelle oli kiinnostusta myös Bluesin SM-liigajoukkueen suunnalta, kun joukkue menetti talousongelmien vuoksi kauden mittaan lukuisia runkopelaajiaan. Björkqvistin oli kuitenkin jäätävä A-nuoriin, sillä ammattilaisjoukkueessa pelaaminen olisi estänyt häntä siirtymästä Yhdysvaltain yliopistosarjoihin.


title: Kasper Björkqvist

text: Pittsburgh Penguins varasi Björkqvistin toisella kierroksella 61. pelaajana . Kaudeksi 2016–2017 hän siirtyi Providence Collegen yliopistojoukkueeseen. "Sophomore -vuotenaan" 2017–2018 Björkqvist jakoi 16 osumallaan joukkueensa sisäisen maalipörssin voiton Erik Foleyn kanssa.


title: Kasper Björkqvist

text: Björkqvist pelasi 20-vuotiaiden MM-kilpailuissa vuosina 2016 ja 2017, joista ensimmäinen turnaus päättyi maailmanmestaruutten. Jälkimmäisessä turnauksessa hän toimi Suomen varakapteenina. Björkqvist voitti joukkueen sisäisen tehotilaston lukemalla +3. Hänet valittiin Ruotsia vastaan pelatun alkulohkon ottelun päätteeksi Suomen ottelun parhaaksi pelaajaksi.


title: Kasper Björkqvist

text: Björkqvist pelasi myös alle 18-vuotiaiden MM-kilpailuissa vuonna 2015, jolloin hän toimi Suomen kapteenina ja johdatti joukkueen hopeaan. Björkqvist valittiin Sveitsiä vastaan pelatun välieräottelun päätteeksi Suomen ottelun parhaaksi pelaajaksi. Björkqvist pelasi myös alle 18-vuotiaiden Ivan Hlinkan muistoturnauksessa vuonna 2014. Yhteensä hän on pelannut 13 nuorten ja 45 poikien maaottelua.


title: Kasper Björkqvist

text: Suomen A-maajoukkueessa Björkqvist on pelannut kuusi ottelua ilman tehopisteitä. Hän teki A-maajoukkuedebyyttinsä Euro Hockey Challengessa 5. huhtikuuta 2018 Turun Marli Areenalla Valko-Venäjää vastaan. Björkqvist sai ottelussa myös yhden kahden minuutin jäähyn estämisestä. Hänen MM-leirityksensä päättyi lopulta loukkaantumiseen Czech Hockey Gamesissa.


title: Kasper Björkqvist

text: Björkqvist puhuu äidinkielenään ruotsia. Hänen vanhempansa ovat lähtöisin suomenruotsalaisesta yhteisöstä Kruunupyystä. Björkqvist kävi lukion Espoossa ruotsinkielisessä Mattlidens gymnasiumissa.


title: Kasper Björkqvist

text: Björkqvist harrastaa myös raveja ja hän on hevosen osaomistaja. Björkqvist harrastaa myös golfia. Hän pelasi jääkiekon ohella myös 12-vuotiaaksi asti jalkapalloa.


title: Chipata

text: Chipata on kaupunki Itä-Sambiassa. Se on Eastern Provincen pääkaupunki. Sen asukasluku oli vuonna 2010 116 627.


title: Gustaf Magnus Armfelt

text: Gustaf Magnus Armfelt (2. huhtikuuta 1792 Tukholma – 8. heinäkuuta 1856 Joensuun kartano, Halikko) oli suomalainen kenraaliluutnantti, kuvernööri ja senaattori.


title: Gustaf Magnus Armfelt

text: Armfeltin vanhemmat olivat jalkaväenkenraali, kreivi Gustaf Mauritz Armfelt (1757–1814) ja kreivitär Hedvig Ulrika De la Gardie (1761–1832). Hän kävi sotilaskoulua Berliinissä ja vuonna 1809 hänestä tuli Ruotsin armeijan ratsastavan henkikaartin kornetti. Armfelt erosi kuitenkin Ruotsin armeijasta, muutti Suomeen ja meni vuonna 1811 Venäjän armeijan palvelukseen aliluutnanttina. Hän palveli vuodesta 1812 alkaen 3. suomenmaalaisessa jääkärirykmentissä ja osallistui Napoleonia vastaan käytyyn sotaan vuosina 1812–1815. Armfeltista tuli luutnantti 1812, alikapteeni 1813 ja kapteeni 1814. Hän erosi palveluksesta 1816 everstiluutnanttina mutta palasi jo vuonna 1817 takaisin armeijaan. Armfelt palveli 1817–1819 3. Suomen jääkärirykmentin Viipurin pataljoonan esikunnassa ja sitten 1819–1820 suomenmaalaisen divisioonan esikunnan Suomen joukkojen jaoston ensimmäisenä adjutanttina ja keisarin sivusadjutanttina. Hän oli sitten 1. Suomen jalkaväkirykmentin komentajana 1820–1827 ja 1. Suomen tarkk’ampujaprikaatin komentajana 1827–1830 aina Suomen sotaväen lakkauttamiseen saakka. Armfelt ylennettiin everstiksi 1819 ja kenraalimajuriksi 1828. Hän erosi armeijan palveluksesta todellisena valtioneuvoksena vuonna 1830.


title: Gustaf Magnus Armfelt

text: Armfelt oli Vaasan läänin maaherrana 1830–1832 ja Uudenmaan läänin maaherrana (vuodesta 1838 kuvernöörinä) 1832–1847. Hän sai keisarillisen hovin kamariherran arvon 1831 ja hänet ylennettiin kenraaliluutnantiksi 1834. Armfelt oli viimeksi senaatin talousosaston jäsenenä 1847–1853 ja Suomen ruotujakoisten tarkk’ampujapataljoonien tarkastajana 1854–1855. Hän omisti vuoteen 1852 saakka Elimon kartanon Pohjan pitäjässä ja sen jälkeen Käpylän kartanon Helsingissä.


title: Gustaf Magnus Armfelt

text: Armfelt oli naimisissa vuodesta 1819 englantilaisen Louise Cuthbert-Brooken (1801–1865) kanssa jonka isä oli Englannin armeijan eversti Thomas Brooke. Heidän poikansa oli kenraalimajuri Gustaf Wilhelm Artur Armfelt (1821–1880)


title: Mansa

text: Mansa on kaupunki Pohjois-Sambiassa. Se on Luapula Provincen pääkaupunki. Vuonna 2010 Mansan asukasluku oli 78 153.


title: Reino Salo (vuorineuvos)

text: Reino Sakari Salo (20. helmikuuta 1920 Helsinki – 1. joulukuuta 2011 Rauma) oli suomalainen yritysjohtaja. Hän oli Hollming-yhtymän pääjohtaja 1978. Hänelle myönnettiin vuorineuvoksen arvonimi 1985.


title: Reino Salo (vuorineuvos)

text: Salo oli vaikuttamassa kun Hollmingin ostama Salora ja Nokia perustivat Mobira-yhtiön 1979.


title: Seppo Salo

text: Seppo Kaarlo Salo (19. heinäkuuta 1946 Eura – 22. helmikuuta 2001 Espoo) oli suomalainen matemaatikko ja professori. Hän oli Helsingin kauppakorkeakoulun talousmatematiikan professori 1978–2001. Salo väitteli Teknillisessä korkeakoulussa 1971 tekniikan tohtoriksi ydinreaktoritekniikan optimiohjausteoreettisella tutkimuksella.


title: Night Ride Home

text: Night Ride Home on kanadalaisen laulaja-lauluntekijä Joni Mitchellin studioalbumi vuodelta 1991. Se sai hyvän vastaanoton sekä yleisöltä että kriitikoilta, ja sitä pidettiin valoisampana ja kuuntelijaystävällisempänä kuin sitä edeltänyttä Mitchellin 1980-luvun tuotantoa.


title: Night Ride Home

text: Mitchell itse kiisti yrittäneensä tehdä levystä yleisönsuosikkia, vaan sanoi että sen duuripohjaiset melodiat ja paluu intiimimpiin aiheisiin vain kuvasivat hänen silloista onnellista mielentilaansa avioliitossa basisti-tuottaja Larry Kleinin kanssa.


title: Night Ride Home

text: Levyn matkustusteemat muistuttavat Mitchellin vuoden 1976 albumia "Hejira". Erikoisia kitaravirityksiä harrastava Mitchell sanoo käyttäneensä levyllä myös lähes samaa viritystä kuin "Hejiralla".


title: Night Ride Home

text: Levyn kappaleista ”Cherokee Louise” kertoo Mitchellin lapsuudenystävästä Kanadan Saskatchewanissa, joka kärsi seksuaalisesta hyväksikäytöstä. Lapsuutta ja keski-ikää tarkastelee myös laulu ”Come in from the Cold”. Kappale ”The Windfall (Everything For Nothing)” kertoo palvelijattaresta, joka yritti haastaa Mitchellin oikeuteen. Kappale ”Slouching Towards Bethlehem” perustuu W. B. Yeatsin runoon. Kuutamoisesta yöstä Havaijilla alkunsa saanut nimikappale ”Night Ride Home” oli alun perin nimeltään ’Fourth of July’, ja Mitchell esitti sitä jo edellisen albuminsa promootiokiertueella 1988. Mikään levyn kappaleista ei noussut listoille, mutta ”Come in from the Cold” sai melko paljon radiosoittoa Yhdysvalloissa ja Kanadassa.


title: Night Ride Home

text: Albumin laulut ovat Joni Mitchellin käsialaa lukuun ottamatta Larry Kleinin sävellystä kappaleessa ”Nothing Can Be Done”.


title: Helsingfors Svenska Arbetarförening

text: Helsingfors Svenska Arbetarförening (lyh. HSAF) on Helsingissä toimiva ruotsinkielinen työväenyhdistys, joka on yksi Suomen sosialidemokraattisen puolueen jäsenjärjestöistä. Yhdistys on perustettu vuonna 1898.


title: Helsingfors Svenska Arbetarförening

text: Helsingfors Svenska Arbetarförening perustettiin huhtikuussa 1898 Pohjanmaalta Helsinkiin muuttaneen kirvesmiehen Gustaf Wistbackan aloitteesta. Muita perustajajäseniä olivat niin ikään Pohjanmaalta kotoisin ollut puuseppä Anders Käcklund, Kymenlaaksossa syntynyt faktori Reino Drockila, hovioikeuden auskultantti Jean Boldt sekä samana vuonna Ruotsista saapunut metallimies Axel Weüdel. Perustajajäsenistä Weüdel oli tullut Suomeen Ruotsin sosialidemokraattisen työväenpuolueen puheenjohtajan Hjalmar Brantingin lähettämänä, tarkoituksenaan organisoida suomenruotsalaisen työväenliikkeen toimintaa.


title: Manchester Storm

text: Manchester Storm on jääkiekkojoukkue Manchesterista, Englannista. Joukkue pelaa Britannian pääsarjassa Elite Ice Hockey Leaguessa. Kotipelit joukkue pelaa Altrinchamissa Altrincham Ice Domessa, johon mahtuu 2 200 katsojaa. Joukkue on perustettu vuonna 2015.


Manchester Storm


title: Mathew Quinn

text: Mathew Quinn (s. 17. huhtikuuta 1976 Harare, Rhodesia) on eteläafrikkalainen pikajuoksija, 4 × 100 metrin viestijuoksun maailmanmestari.


title: Mathew Quinn

text: Quinn juoksi ankkuriosuuden Etelä-Afrikan 4 × 100 metrin viestijoukkueessa, joka sijoittui Edmontonin MM-kilpailuissa 2001 alun perin toiseksi maansa ennätysajalla 38,47. Kilpailun voittaneen Yhdysvaltojen Tim Montgomeryn kaikki kilpailusuoritukset hylättiin jälkikäteen dopingin takia maaliskuusta 2001 alkaen, ja Etelä-Afrikka julistettiin viestin voittajaksi 2006.


title: Mathew Quinn

text: Quinn kuului Etelä-Afrikan pikaviestijoukkueeseen sen sijoituttua kuudenneksi Sevillan MM-kilpailuissa 1999. Hän karsiutui 100 metrin puolivälierissä MM-kilpailuissa 1999 ja 2001 sekä Sydneyn olympialaisissa 2000.


title: Mathew Quinn

text: Quinn saavutti universiadeissa pronssia 100 metrillä 1999 ajalla 10,42. Hän voitti Etelä-Afrikan-mestaruuden 100 metrillä 1998 ja 2000 sekä 200 metrillä 2000.


title: Mathew Quinn

text: Hänen puolisonsa on 400 metrin juoksun olympiafinalisti Heide Seÿerling.


title: Columbian Chemicalsin uutishuijaus

text: Columbian Chemicalsin uutishuijaus on vuonna 2014 Yhdysvalloissa levinnyt huijaustieto, että Columbian Chemicalsin tehtaalla St. Mary Parishissa Louisianassa on tapahtunut räjähdys. Sekä viranomaiset että yksityiset ihmiset saivat tekstiviestejä, ja myös Twitteriin alkoi levitä tietoja. Viesteissä varoitettiin myrkyllisistä kaasuista ja käskettiin pysymään sisällä. Räjäytyksen tekijäksi ilmoitettiin Isis. Tieto paljastui kuitenkin pian huijaukseksi, sillä tehtaalla ei ollut tapahtunut räjähdystä. Huijaus oli tehty hyvin taitavasti, jopa uutistoimistojen sivustoista tehtiin väärennettyjä ruutukaappauksia, ja englanninkieliseen Wikipediaan laadittiin asiasta artikkeli.


title: Columbian Chemicalsin uutishuijaus

text: New York Timesin toimittaja Adrian Chen ryhtyi tutkimaan tapauksen taustoja, ja jäljet johtivat venäläiseen trollitehtaaseen.


title: Lapland New Forest

text: Lapland New Forest oli jouluaiheinen teemapuisto, joka toimi vähän aikaa joulukuussa 2008. Puisto sijaitsi Britanniassa lähellä Hampshiren Ringwoodia. Puisto herätti mediahuomiota Englannissa, koska puisto käsitti vain Jeesuksen syntymää kuvaavan mainostaulun, puihin ripustettuja valoja, huonosti hoidettuja, mutaisia eläimiä, toimimattoman luistelukentän, puutarhavajoja (joita mainostettiin verkkosivulla hirsimökeiksi) ja erittäin huonosti koristellun Joulupukin luolan.


title: Lapland New Forest

text: Puistoa oli mainostettu 'talven ihmemaana', jossa olisi runsaasti jännittävää ohjelmaa perheille, mukaan lukien joulutori. Puistoon myytiin yli 50 000 ennakkolippua, joiden hinnat olivat 25 punnasta ylöspäin. Rahaa kerättiin yhteensä kaikkiaan 1,2 miljoonan puntaa.


title: Lapland New Forest

text: Puisto suljettiin viikon aukiolon jälkeen ja sen verkkosivut poistettiin. Tähän mennessä vihaiset asiakkaat olivat käyneet puiston työntekijöihin käsiksi– mukaan lukien Joulupukki ja tontut. Tapahtumaa odottaneiden lasten odotus vaihtui kyyneliin, varsinkin kun Pukin nähtiin tupakoivan.


title: Lapland New Forest

text: Puistoa pyörittäneet veljekset Victor Mears ja Henry Mears todettiin helmikuussa 2011 syyllisiksi harhaanjohtavaan mainontaan ja he saivat 13 kuukauden vankeustuomion. Lokakuussa 2011 vetoomustuomioistuin kumosi veljesten aikaisemman oikeudenkäynnin. Syynä oli oikeudenkäynnin aikana yhden juryn jäsenen saama tekstiviesti morsiameltaan, jossa luki 'syyllinen'. Myös muut juryn jäsenet näkivät tekstiviestin. Uutta alemman oikeuden oikeuskäsittelyä ei kuitenkaan järjestetty, koska veljekset olivat jo istuneet vankilassa.


title: Nora (Liechtensteinin prinsessa)

text: Liechtensteinin prinsessa, Rietbergin kreivitär ja Mariñon markiisitar Norberta (Nora) Elisabeth Maria Assunta Josefine Georgine s. 31. lokakuuta 1950 Zürich, Sveitsi on edesmenneen Liechtensteinin ruhtinaan Franz Josef II:n ja tämän puolison, kreivitär Gina von Wilczekin tytär ja hallitsevan Liechtensteinin ruhtinaan Hans Adam II:n sisko.


title: Nora (Liechtensteinin prinsessa)

text: Prinsessa Nora opiskeli Geneven yliopistossa ja geneveläisessä IHED eli Graduate Institute of International and Development Studies -instituutissa. Hän on toiminut muun muassa tutkimusavustajana Maailmanpankissa Washingtonissa, Kansainvälisessä ympäristö- ja kehitysinstituutissa Lontoossa sekä lukuisissa avustus-, koulutus- ja katolista kirkkoa lähellä olevissa järjestöissä.


title: Nora (Liechtensteinin prinsessa)

text: Prinsessa Nora valittiin isänsä ruhtinas Franz Josef II:n jälkeen Kansainvälisen olympiakomitean (KOK) jäseneksi vuonna 1984. Hän toimi Liechtensteinin kansallisen olympiakomitean puheenjohtajana vuosina 1982–1992. Vuonna 2002 hän oli perustamassa ruhtinaskuntaan rahastoa Special Olympics, jonka tarkoituksena on tukea ruhtinaskunnan kehitysvammaisten urheilua ja liikuntaa olympia-aatteen hengessä. Hän toimi Liechtensteinin partioliikkeessä myös aktiivina vuosina 1973–1990.


title: Nora (Liechtensteinin prinsessa)

text: Prinsessa Nora avioitui vuonna 1988 espanjalaisen de Mariñon 4. markiisin Vicente Sartorius y Cabeza de Vacan (1931–2002) kanssa. Heille syntyi vuonna 1992 tytär Maria Teresa.


title: The Amplified Bible

text: The Amplified Bible on Raamatun englanninkielinen käännös, joka pyrkii ”vahvistamaan” alkukielen esittämät vivahteet mahdollisimman hyvin. Ensimmäinen versio julkaistiin 1965 ja päivitetty versio siihen 1987. Uusin versio on julkaistu 2015.


title: Emil Jellinek

text: Emil Jellinek (6. huhtikuuta 1853 – 21. tammikuuta 1918) oli itävaltaunkarilainen diplomaatti, liikemies ja kilpa-ajaja, joka vaikutti suuresti eurooppalaisen autoteollisuuden kehittymiseen. Hänen myötävaikutuksestaan syntyi vuonna 1902 tuotemerkki Mercedes.


title: Emil Jellinek

text: Jellinek syntyi Saksin kuningaskunnan Leipzigissa 6. huhtikuuta 1853, hänellä oli kaksi veljeä ja kaksi siskoa. Pian Emilin syntymän jälkeen perhe muutti Itävallan keisarikunnan pääkaupunkiin Wieniin. Koulunkäynti ja opiskelu eivät Emilille maistuneet, erilaiset käytännön pilat sitäkin paremmin. Hänen vanhempansa kyllästyivät pojan holtittomaan elämään, ja Emilin ollessa 17-vuotias. järjestivät hänet töihin Määrissä toimineen rautatieyhtiön palvelukseen. Hän pysyi yhtiön palveluksessa kahden vuoden ajan, ennen kuin hänet irtisanottiin. Potkujen syynä oli Jellinekin yöaikaan yhtiön kalustolla järjestämät junakilpailut.


title: Emil Jellinek

text: Vuonna 1872, 19 vuoden ikäisenä hän muutti Ranskaan. Isänsä kontaktien kautta hän tutustui Itävalta-Unkarin Marokon konsuliin, joka järjesti Emilille diplomaatin aseman Marokon Tangerissa ja Tétouanissa, täällä hän tapasi myös tulevan vaimonsa Rachelin.


title: Emil Jellinek

text: Vuonna 1874 hän sai kutsun ilmoittautua asepalvelukseen Wienissä, mutta hänen onnistui välttää armeijakomennus. Hän palasi diplomaatin työhönsä, nyt Itävalta-Unkarin varakonsulina Algerian Oranissa. Samaan aikaan hän aloitti tulevan appensa kanssa algerialaisen tupakan kaupan Eurooppaan. Jellinek työskenteli lisäksi ranskalaisen vakuutusyhtiön palveluksessa ja solmi tässä toimessaan suhteita yhteiskunnan yläluokkaan kuuluviin asiakkaisiinsa. Vuonna 1881, 28-vuotiaana, hän matkusti Wieniin, perustamaan sinne vakuutusyhtiön haarakonttorin. Palattuaan Oraniin hän avioitui Rachelin kanssa ja heidän ensimmäiset poikansa, Adolph ja Fernand syntyivät.


title: Emil Jellinek

text: Vuonna 1884, Jellinek siirtyi täysipäiväisesti vakuutusyhtiön palvelukseen ja perhe muutti Itävaltaan, Wienin lähellä sijaitsevaan Badenin kaupunkiin. Syyskuussa 1889 syntyi hänen tyttärensä, Adrienne Manuela Ramona Jellinek, lempinimeltään "Mercédès". Nimi juontaa espnjan kielestä ja tarkoittaa vapaasti suomennettuna Jumalan armoa. Emilin vaimo Rachel kuoli 4 vuotta tyttärensä syntymän jälkeen, mutta Jellinek pysyi uskossa että hänen vaurautensa ja menestyksensä oli Jumalalta lähtöisin. Siksi hän alkoi viljellä nimeä ”Mercedes” lähes kaikissa omaisuuteensa liittyvissä asioissa.


title: Emil Jellinek

text: Jellinekin liiketoimet vakuutusalalla ja osakemarkkinoilla sujuivat menestyksekkäästi ja perhe alkoi viettää talvikaudet Nizzassa, Ranskan Rivieralla. Täällä Jellinek solmi suhteita kansainvälisiin liikemiehiin ja aristokraatteihin. Täällä Jellinek sai myös ensikontaktinsa automobiileihin ja lumotui niistä täysin. Hän hankki kaiken saatavissa olevan tiedon autoista, ajatuksenaan aloittaa kaupankäynti niillä. Tuonaikaisia suosittuja kulkuneuvoja olivat De Dion-Boutonin kolmipyörä ja Léon-Bollée Voiturette sekä Benzin nelipaikkainen moottoroitu vaunu.


title: Emil Jellinek

text: Diplomaattitaustansa ansiosta Jellinek nimitettiin Itävalta-Unkarin pääkonsuliksi Nizzassa. Hän aloitti, lähinnä ranskalaisvalmisteisten ajoneuvojen myynnin, alueella talvikausia viettäville Euroopan aristokraateille. Jellinek hankki omistukseensa suuren huvilan, jolle hän antoi nimen "Villa Mercedes". Vuoden 1897 aikana hän myi 140 ajoneuvoa ja näiden kaupasta muodostui tuottoisampaa kuin hänen työstään vakuutusyhtiön palveluksessa.


title: Emil Jellinek

text: Jellinek avioitui uudestaan vuonna 1899, ja uuden vaimonsa Anaisen kanssa he saivat neljä lasta.


title: Emil Jellinek

text: Vuonna 1896, tuolloin 43-vuotias Jellinek, pani merkille eräässä porvaristolle tarkoitetussa aikakauslehdessä olleen, saksalaisen ajoneuvo- ja moottorivalmistaja Daimler-Motoren-Gesellschaftin mainoksen. Hän matkusti Cannstattiin, tapaamaan DMG:n suunnittelijoita Gottlieb Daimleria ja Wilhelm Maybachia, saadakseen lisätietoa yhtiöstä ja sen tuotteista. Samalla hän myös teki tilauksen yhdestä "Daimler"-ajoneuvosta, joka toimitettiin hänelle lokakuussa 1896.


title: Emil Jellinek

text: Auto oli mallia "Phoenix Double-Phaeton", joka 8-hevosvoimaisen moottorinsa avulla saavutti 24 km/h huippunopeuden. Moottori oli Maybachin vuonna 1894 suunnittelema "Daimler-Phönix", maailman ensimmäinen henkilöautoon asennettu nelisylinterinen rivimoottori.


title: Emil Jellinek

text: DMG vaikutti vakavasti otettavalta ja luotettavalta yhtiöltä, joten Jellinek aloitti yhtiön ajoneuvojen myynnin. Vuonna 1898 hän teki DMG:ltä kuuden auton tilauksen ja ilmoitti halustaan tulla yhtiön tuotteiden pääedustajaksi. Vuonna 1899 hän myi 10 autoa ja vuonna 1900 29. Ranskalaisilla valmistajilla kuten Peugeotilla, Panhard & Levassorilla sekä muilla, Daimlerin lisensimoottreita käyttäneillä, oli ajoneuvojen toimitusvaikeuksia. Jellinekin suora yhteys DMG:n tehtaille antoi hänelle etua, lyhyempien toimitusaikojen muodossa.


title: Emil Jellinek

text: Jellinek oli jatkuvassa yhteydenpidossa DMG:n suunnittelijoiden kanssa ja kertoi heille ideoitaan, jotka usein olivat hyviä mutta toisinaan vuodatuksia tyyliin: ""Teidän lannankuljetusvaununne rikkoutui juuri aikataulun mukaisesti"", ""Autonne on kotelo, mutta minä haluan perhosen"" tai ""Teidän insinöörinne tulisi sulkea hullujenhuoneelle."" Tällainen ärsytti Daimleria, mutta Maybach otti vaarin monista hänen ehdotuksistaan.


title: Emil Jellinek

text: Ranskan Rivieralla oli moottoriajoneuvojen myötä järjestetty jo useana vuotena maaliskuinen vauhtiviikko, joka houkutteli Euroopan yläluokkaa.


title: Emil Jellinek

text: Viikon ajotapahtumiin kuului:


title: Emil Jellinek

text: Vuonna 1899 Jellinek ilmoitti autonsa kaikkiin tapahtumiin. Tuohon aikaan yläluokan tapana oli käyttää erilaisia salanimiä. Jellinek antoi kisatiimilleen nimen "Mercedes" ja tämä kirjoitettiin myös näkyvästi autojen koriin. Jellinekin toinen henkilöllisyys olikin tästä lähtien "Monsieur Mercedes", jolla nimellä hänet alueella tunnettiin.


title: Emil Jellinek

text: Daimler-Phönix oli nopea ja voimakas, saavuttaen suurimmillaan 35 km/h nopeuden. Tämä ei kuitenkaan Jellinekille vielä riittänyt, sillä autolla ei kyetty voittamaan "sekä" nopeus- "että" mäkikilpailua.


title: Emil Jellinek

text: Vuonna 1899 DMG pestasi ryhmän, johon kuuluivat insinöörit Wilhelm Bauer, Wilhelm Werner ja Hermann Braun, tutkimaan mahdollisuuksia käyttää Phönix-moottoria autourheilussa. Yhtiö oli tullut johtopäätökseen, että paras tapa hankkia tuotteille julkisuutta ovat autokilpailut.


title: Emil Jellinek

text: Maaliskuun 30. päivänä vuonna 1900 Wilhelm Bauer päätti osallistua "Nizza - La Turbie" mäkikilpailuun, mutta väistäessään tungeksivaa yleisöä, törmäsi kallioon kohtalokkain seurauksin. Tämän seurauksena DMG päätti vetäytyä autourheilusta.


title: Emil Jellinek

text: Tästä huolimatta Jellinek ehdotti huhtikuussa 1900 DMG:lle sopimusta, jonka perusteella hän maksaisi yhtiölle huomattavan rahasumman, jos Wilhelm Maybach suunnittelisi hänelle kumouksentekevän kilpavaunun. Sopimusehdotuksen mukaan auton nimeksi tulisi antaa "Mercedes" ja niitä tulisi olla valmistettuina 36 kappaletta ennen lokakuun 15. päivää. Sopimus sisälsi myös tilauksen 36:sta vakiomallisesta, 8 hevosvoiman DMG:n autosta. Jellinekistä tuli myös "DMG":n hallituksen jäsen ja hän sai uuden "Mercedes"-merkin edustuksen yksinoikeudet Ranskassa, Itävalta-Unkarissa, Belgiassa ja Yhdysvalloissa. Jellinekillä oli ollut Ranskassa laillisuusongelmia Daimler-nimen käytön kanssa, koska Panhard & Levassor omisti Daimlerin lisenssit siellä. Nimi Mercedes poistaisi kaikki nämä ongelmat kertaheitolla.


title: Emil Jellinek

text: Jellinek asetti uudelle autolle tiukat vaatimukset saatesanoin: "En halua tämänpäivän enkä huomisenkaan autoa, vaan ylihuomisen". Hän suunnitteli itse monia yksityiskohtaisia ratkaisuja, jotka poistaisivat ilmenneet ongelmat. Uuden auton tulisi kyetä turvallisesti surempiin nopeuksiin ja siksi sen vaatimuksena tulisi olla: Pitkä akseliväli ja leveä raideväli takaamassa vakaan ajokäytöksen, moottori sijoitettuna parempaan paikkaan, painopisteen tuominen alemmas ja "Boschin" sähköinen sytytysjärjestelmä, aiemman kuumaputkisytytksen sijaan.


title: Emil Jellinek

text: Mallin nimeksi tulisi virallisesti "Daimler-Mercedes", jonka DMG:n johtokunta hyväksyi, poistaisihan tämä nimi Daimlerin nimen käytöstä Ranskassa syntyneet ongelmat.


title: Emil Jellinek

text: Seuraavien kuukausien ajan Jellinek seurasi tiiviisti uuden auton kehitystä, aluksi sähkeiden välityksellä ja myöhemmin paikan päällä Stuttgartissa. Hän suoritti ensimmäisen auton toimituksen Nizzan rautatieasemalla, joulukuun 22. päivänä vuonna 1900.


title: Emil Jellinek

text: Vuonna 1901 malli hämmästytti autoilevaa maailmaa. Jellinek voitti kevyesti Nizzan vauhtiviikon osakilpailut ja saavutti autollaan 60 km/h huippunopeuden. Automobile Club de Francen silloinen johtaja Paul Meyan totesi: "" Olemme saapuneet Mecedes-aikakaudelle"". Lause, joka levisi lehdistön välityksellä ympäri maailmana.


title: Emil Jellinek

text: Uuden Mercedeksen saavuttamat ennätykset hämmästyttivät autoilevaa maailmaa. DMG:n myyntilukemat ampaisivat ylös, saaden yhtiön tehtaat toimimaan täydellä kapasiteetilla ja valaen täten perustan sen tulevaisuudelle autoja valmistavana yhtiönä. Yhtiön työvoiman määrä kasvoi vuoden 1900 340:sta työntekijästä vuoden 1904 2200:een. Kesäkuun 23. päivänä vuonna 1902 yhtiö päätti ottaa nimen "Mercedes" käyttöön tuotemerkkinä kaikessa autonvalmistuksessaan ja rekisteröi sen virallisesti syyskuun 26. päivänä 1902.


title: Emil Jellinek

text: Heinäkuussa 1903 50-vuotias Emil Jellinek muutti nimensä muotoon "Jellinek-Mercedes". Hän kommentoi asiaa näin: "Tämä on luultavasti ensimmäinen kerta, kun isä ottaa itselleen tyttärensä nimen". Siitä lähtien hän teki nimikirjoituksensa muodossa "E.J. Mercédès".


title: Emil Jellinek

text: Jellinek ja hänen autoihin intohimoisesti suhtautuneet yhteistyökumppaninsa toimittivat "DMG-Mercedes" -malleja maailmanlaajuisesti, tienaten näin miljoonia DMG:lle. Esimerkiksi vuonna 1909 he myivät kuusisataa autoa. Hän toimitti autoja Nizzan Automobiiliklubin kaikille 150 jäsenelle sekä tuki kisatiimejä ympäri Euroopan. Hänen elämänsä oli liike-elämän kyllästämää ja hän vietti paljon aikaa poissa kotoa. Yhteydenpito kotiin oli lähinnä sähkeiden varassa.


title: Emil Jellinek

text: 1900-luvun edetessä hänen intohimonsa "Mercedesiin" alkoi hiipua. Hän väsyi aristokraattisten asiakkaidensa jatkuviin erikoistoiveisiin ja hän menetti luottamuksensa DMG:n tekniseen osastoon, josta hän käytti nimitystä "nuo aasit". Jellinek valmistutti Nizzan "Villa Mercedeksen" välittömään läheisyyteen oman huoltopisteen autoille. Hänen suosikkisuunnittelijansa Wilhelm Maybach irtisanoutui DMG:n palveluksesta vuonna 1907. Myös Jellinek itse ajautui DMG:n johdon kanssa niin vakaviin erimielisyyksiin, että hän irtisanoi vuonna 1908 kaikki sopimuksensa DMG:n kanssa.


title: Emil Jellinek

text: Jelinekin diplomaatin ura jatkui ja hän toimi Itävalta-Unkarin pääkonsulina Nizzassa, hetken Meksikossa ja sitten Monacossa. Ollessan sijoitettuna Monacoon vuonna 1909, hän luopui kaikista jäljellä olleista kaupallisista toimistaan, mutta hankki omistukseensa joitain alueella sijainneista kasinoista.


title: Emil Jellinek

text: Juuri ennen sodan puhkeamista vuonna 1914, Jellinek sai syytteen Itävallassa veronkierrosta, joka koski hänen omaisuuttaan Ranskassa. Perhe oli muuttanut tuolloin Itävallan Semmeringiin. Ollessaan kylpylähoidossa Baijerin Bad Kissingenissa, hän luovutti sukulaisilleen perheen alkuperäisen Badenin asunnon.


title: Emil Jellinek

text: Kun Itävalta-Unkari, heinäkuun 28. päivänä vuonna 1914, julisti sodan Serbialle, Jellinek ja hänen perheensä lopettivat ranskan puhumisen talonsa ulkopuolella. Myöhemmin samana vuonna perhe muutti Etelä-Tirolin Meranin kaupunkiin, joka tuolloin kuului Ranskan alaisuuteen. Siellä Jellinek joutyi epäillyksi vakoilusta saksalaisten hyväksi sekä sabotöörien piilottelusta Välimerellä olleilla huvijahdeillaan. Samanaikaisesti itävaltalaiset epäilivät hänen vaimoaan Anaisea vakoilusta ranskalaisten hyväksi.


title: Emil Jellinek

text: Näissä sekavissa olosuhteissa he pakenivat vuonna 1917 puolueettoman Sveitsin Geneveen, jossa Emil Jellinek joutui myös hetkellisesti vangituksi. Jellinek vietti elämänsä loppuajan Genevessä, jossa hän kuoli tammikuun 21. päivänä vuonna 1918, 64 vuoden ikäisenä. Kaikki hänen Ranskassa ollut omaisuutensa takavarikoitiin. Vuonna 1982 hänen jäännöksensä siirrettiin Nizzan katoliselle hautausmaalle, hänen ensimmäisen vaimonsa Rachelin läheisyyteen.


title: Emil Jellinek

text: Mercedeksen maailmanlaajuisen menestyksen myötä, vuonna 1900, Jellinekin mainittavimpiin omistuksiin kuuluivat mm:


title: Kauhukeittiö (kausi 3)

text: Kauhukeittiö on yhdysvaltalainen televisioformaatti, jossa Gordon Ramsay etsii uutta ravintolapäällikköä tulevaan ravintolaansa. Kaudella 3 ohjelman voittaja pääsi johtamaan nevadalaista miljardin dollarin ravintolaa Terra Verdeä Green Valley Ranchillä. Kausi esitettiin Yhdysvalloissa FOX-kanavalla 4. kesäkuuta – 13. elokuuta 2007.


title: Kauhukeittiö (kausi 3)

text: Kauden finaalijaksoa seurasi 9,8 miljoonaa katsojaa, minkä ansiosta siitä tuli illan katsotuin tv-ohjelma.Kilpailijat jaettiin joukkueisiin sukupuolen mukaisesti.


title: Kauhukeittiö (kausi 3)

text: Rock Harperin joukkue


title: Kauhukeittiö (kausi 3)

text: Bonnie Muirheadin joukkue


title: Kauhukeittiö (kausi 4)

text: Kauhukeittiö on yhdysvaltalainen televisioformaatti, jossa Gordon Ramsay etsii uutta ravintolapäällikköä tulevaan ravintolaansa. Kaudella 4 ohjelman voittaja pääsi johtamaan losangelesilaista miljardin dollarin London West Hollywood -ravintolaa. Kausi esitettiin Yhdysvalloissa FOX-kanavalla 1. huhtikuuta – 8. heinäkuuta 2008 käsikirjoittajien lakon vuoksi.


title: Kauhukeittiö (kausi 4)

text: Pääpalkintona ollut ravintola aukesi 27. toukokuuta 2008 ohjelman kuvausten aikana.Kilpailijat jaettiin joukkueisiin sukupuolen mukaisesti.


title: Kauhukeittiö (kausi 4)

text: Christina Machamerin joukkue


title: Kauhukeittiö (kausi 4)

text: Louis Petrozzan joukkue


title: Faridaddin Attar

text: Faridaddin Attar, myös Farīd-al-dīn ʿAṭṭār (n. 1145 – n. 1221), oli persialainen runoilija, suufimystikko, hagiografi ja apteekkari. Hän on vaikuttanut merkittävästi persialaiseen runouteen ja suufilaisuuteen, ja eräät hänen teoksistaan lukeutuvat maailmankirjallisuuden huomattavimpiin runoihin.


title: Faridaddin Attar

text: Attar syntyi Nišapurissa nykyisen Iranin koillisosassa. Hänen syntymänimensä oli todennäköisesti Abū Ḥāmed Moḥammad bin Abī Bakr Ebrāhīm, ja hän käytti myöhemmin kirjailijanimiä "Faridaddin" ja "Attar". Hänen elämästään ei ole paljon tietoa, sillä aikalaisistaan hänet ovat maininneet vain 'Awfi ja Tusi. Hän toimi apteekkarina kotikaupungissaan, jossa hän tiettävästi pysyi koko uransa ajan. Attar kuoli mongolien teloittamana heidän hyökättyään kaupunkiin 1221. Hänen maineensa runoilijana ja mystikkona alkoi kasvaa vasta 1400-luvulla.


title: William Otsakorpi

text: William Otsakorpi sukunimi vuoteen 1918 "Lindell" (13. joulukuuta 1870 Kuopio – 10. heinäkuuta 1927) oli suomalainen Viipurissa vaikuttanut konsuli, liikemies ja mesenaatti.


title: William Otsakorpi

text: Otsakorven vanhemmat olivat muurari Johan Lindell ja Eva Mahlberg. Hän kävi Kuopion reaalikoulua ja suoritti myös 1889 kauppakoulun. Otsakorpi oli aluksi rautatievirkamiehenä Viipuri-Pietari-radan varrella mutta siirtyi vuonna 1896 pankkialalle toimien Kansallis-Osake-Pankin Viipurin konttorin varajohtajana 1896–1899 ja Suomen Maanviljelys- ja Teollisuuspankin Viipurin konttorin johtajana 1900–1901.


title: William Otsakorpi

text: Otsakorpi perusti vuonna 1901 "Lindell & Hyvärinen"-nimisen yhtiön joka oli erikoistunut vilja- ja siirtomaatavarakauppaan. Yhtiöllä oli konttorit sekä Viipurissa että Pietarissa. Otsakorpi perusti Venäjältä tuotua viljaa käyttäneet "Viipurin valssi-myllyn" ja Säiniön myllyn ja hankki myös osuuksia "Vuoksen Kalkkivuori Oy":ssa, "Kuokkalan Höyrysaha Oy":ssa ja "Karamellitehdas Oy Siriuksessa".


title: William Otsakorpi

text: Otsakorpi oli Viipurin kaupunginvaltuuston jäsenenä 1911-1920 ja hän toimi Ranskan varakonsulina 1920–1927. Hän oli "Teollisuuden- ja Liikkeenharjoittajain Seura Pamauksen" puheenjohtaja oli mukana Viipurin kauppakamarin ja "Viipurin Taloudellisen Korkeakouluseuran" toiminnassa. Otsakorpi rakennutti 1909 Viipuriin Lallukan- ja Äyräpäänkadun kulmaan "Oma Pirtti"-nimsen kerrostalon. Hänellä oli myös huvila Viipurin lähellä Otsakorvensaaressa.


title: William Otsakorpi

text: William Otsakorpi oli naimisissa vuodesta 1900 kassanhoitaja Ester Björndahlin (1877–1938) kanssa. William Otsakorven kuoleman jälkeen Ester Otsakorpi perusti vuonna 1928 yleishyödyllisen William ja Ester Otsakorven Säätiön joka toimii edelleen.


title: William Otsakorpi

text: Ester Otsakorpi syntyi 3.5.1877 Oulun läänin Pyhäjärvellä. Viipurissa hän työskenteli Kansallis-Osakepankin kassanhoitajana. William ja Ester Otsakorpi avioituivat vuonna 1900. Pariskunnan ainoa lapsi, adoptiopoika Erik, kuoli vain 21-vuotiaana vuonna 1926.


title: William Otsakorpi

text: Vuonna 1901 Otsakorpi perusti vilja- ja siirtomaatavarakaupan harjoittamiseen erikoistuneen Lindell & Hyvärinen kauppayhtiön, jolla oli konttorit niin Viipurissa kuin Pietarissakin. Kauppa- ja teollisuustoiminta laajeni edelleen 1910-luvulla: Otsakorpi kuljetti Venäjältä ostamansa viljan rautateitse perustamiinsa Viipurin Valssi -myllyyn ja Säiniön Myllyyn. Teollisuustoiminta laajeni Vuoksen Kalkkivuori Oy:n, Kuokkalan Höyrysahan ja Karamellitehdas Oy Siriuksen omistuksiin.


title: William Otsakorpi

text: William Otsakorpi oli merkittävissä luottamustehtävissä mm. Viipurin kauppakamarissa ja Viipurin Taloudellisessa Korkeakouluseurassa. Teollisuuden- ja Liikkeenharjoittajain Seura Pamauksen puheenjohtajana hän toimi kaiken kaikkiaan 14 vuotta. Hän osallistui niin ikään yhteiskunnalliseen ja sivistykselliseen toimintaan mm. Viipurin kaupunginvaltuuston jäsenenä ja Maaseututeatterin johtokunnassa. Vuodesta 1920 lähtien hän toimi Ranskan varakonsulina aina vuonna 1927 tapahtuneeseen kuolemaansa saakka.


title: William Otsakorpi

text: Ester Otsakorpi osallistui ahkerasti hyväntekeväisyyteen Viipurin alueella ja vaikutti erityisesti paikallisessa marttatoiminnassa. Otsakorpien Viipuriin rakentamasta talosta Ester Otsakorpi luovutti yhden huoneiston rauhanliikkeen ja naisunionin käyttöön sekä piti toistakymmentä vuotta kesäkasvitarhaa vähävaraisille lapsille.


title: William Otsakorpi

text: Otsakorpien hauta sijaitsee Sorvalin hautausmaalla Viipurissa.


title: Janne Saarikivi

text: Janne Santeri Saarikivi (s. 29. toukokuuta 1973 Helsinki) on suomalainen kielitieteilijä, joka toimii tutkijana Helsingin yliopiston tutkijakollegiumissa. Hän on ollut muun muassa suomalais-ugrilaisen kielentutkimuksen määräaikainen professori Helsingin yliopiston humanistisessa tiedekunnassa vuosina 2009–2014.


title: Janne Saarikivi

text: Saarikivi valmistui ylioppilaaksi Kallion lukiosta vuonna 1992 ja väitteli tohtoriksi Helsingin yliopistossa vuonna 2006. Väitöskirjassaan "Substrata Uralica: Studies on Finno-Ugrian Substrate in Northern Russian Dialects" hän käsitteli kuolleiden suomalais-ugrilaisten kielten jälkiä venäjän kielen pohjoisissa murteissa ja pyrki kehittämään kuolleiden kielten tutkimuksen menetelmiä. Vuosina 2006–2008 hän toimi tutkijana Helsingin yliopistossa.


title: Janne Saarikivi

text: Saarikivi on luennoinut ja opettanut ulkomailla muun muassa Tarton yliopistossa, Babeș-Bolyain yliopistossa ja Udmurtian valtionyliopistossa.


title: Janne Saarikivi

text: Saarikivi on polyglotti ja hallitsee itämerensuomalaisista kielistä suomen, viron, vepsän ja karjalan; saamelaiskielistä pohjoissaamen, jonka lisäksi ymmärtää eräitä muita saamen kieliä sekä joitakin niiden murteita; muista suomensukuisista kielistä permiläiskielet komin ja udmurtin, volgalaiskielistä marin ja ersän sekä ugrilaiskieli unkarin; germaanikielistä englannin, saksan ja ruotsin sekä muista indoeurooppalaisista kielistä venäjän, kreikan ja latinan sekä muista kielistä muun muassa turkin, arabian ja japanin – joskaan kaikkia hän ei puhu yhtä sujuvasti kuin esimerkiksi viroa. Hän on opiskellut lisäksi myös nivhiä.


title: Janne Saarikivi

text: Parhaillaan Saarikivi johtaa kahta tutkimushanketta. MINOREURUS-hanke tutkii vähemmistökielten säilymisen ja katoamisen kysymyksiä erityisesti Venäjällä vertaillen Euroopan unionin vähemistöihin.


title: Janne Saarikivi

text: Saarikivi on 1990-luvulla tehnyt sanoituksia Ultra Bra -yhtyeen lauluihin. Hän on myös kirjoittanut kolumneja muun muassa Parnassoon ja Helsingin Sanomiin.


title: Carl Olof Cronstedt (nuorempi)

text: Carl Olof Cronstedt (18. lokakuuta 1800 Tukholma – 5. maaliskuuta 1883 Helsinki) oli suomalainen eversti, kuvernööri, salaneuvos ja senaattori.


title: Carl Olof Cronstedt (nuorempi)

text: Cronstedtin vanhemmat olivat vara-amiraali Carl Olof Cronstedt ja Beata Sofia Wrangel af Sauss. Hän oli naimisissa Wilhelmina Augusta von Schwanenbachin (1798–1878) kanssa.


title: Carl Olof Cronstedt (nuorempi)

text: Cronstedt oli paašina Pietarissa 1816–1819 ja keisarillisen hovin kamaripaašina 1819–1820. Hän palveli sitten vänrikkinä Henkikaartin Semjonovin rykmentissä 1820 ja luutnanttina Petrovskin jalkaväkirykmentissä 1820–1823. Hän oli 23. jalkaväkidivisioonan divisionnankivalterina 1822–1824, Petrovskin rykmentin esikuntakapteenina 1824–1827, 23. jalkaväkidivisioonan komentajan adjutanttina 1827–1829 sekä viimeksi kapteenina Petrovskin rykmentissä 1829–1830 ja Henkikaartin krenatöörirykmentissä 1830–1833. Hän erosi armeijan palveluksesta everstin arvoisena 1833.


title: Carl Olof Cronstedt (nuorempi)

text: Cronstedt toimi Vaasan läänin kuvernöörinä 1837–1845 ja oli senaatin talousosaston jäsenenä eli senaattorina 1845–1870. Hänestä tuli salaneuvos 1862 ja vapaaherra 1870. Cronstedt oli mukana säätyvaltiopäivillä aatelissäädyn edustajana 1863–1864 ja 1867.


title: Kivalteri

text: Kivalteri oli ennen vanhaan poliisista käytetty nimitys (tulee ruotsin kielen sanasta "gevaldiger"). Esimerkiksi lääninkivalteri oli läänin poliisimestari. Heinolassa on säilynyt 1780-luvulla lääninkivalteri L. A. Aschanin virkatalokseen rakennuttama mansardikattoinen Kivalterin talo.


title: Laura Londén

text: Laura Londén (s. 1961) on suomenruotsalainen diplomaatti, joka toimii YK:n ja YK:n väestörahasto UNFPAn hallinnosta vastaavana varapääjohtajana. Hän on aloittanut työnsä tässä tehtävässä joulukuussa 2015 ja vastaa järjestön kehittämisestä. Hänen edeltäjänsä oli tanskalainen Anne-Birgitte Albrectsen.


title: Laura Londén

text: Londén valmistui valtiotieteiden maisteriksi Åbo Akademista vuonna 1988. Hänen pääaineensa olivat julkisoikeus ja hallinto. Tutkielman nimi oli “Asylrätt och flyktingar i Finland — med speciell hänsyn till beviljande av asyl och omhändertagande av flyktingar” (‘Turvapaikkaoikeus ja pakolaiset Suomessa — erityistarkastelussa turvapaikan myöntäminen ja pakolaisista huolehtiminen’). Valmistumisensa jälkeen hän työskenteli muutaman kuukauden Maalahdella pakolaissihteerinä järjestelemässä vietnamilaispakolaisten asioita. Tämän jälkeen hän on ollut yhtäjaksoisesti yli 25 vuotta YK:n palveluksessa, työskennellen muun muassa pakolaiskysymysten, rauhanturvaamisen ja hallinnon parissa.


title: Laura Londén

text:
Londén on toiminut useissa YK-järjestöjen päämajoissa sekä kenttätoimistoissa muun muassa New Yorkissa,
Sierra Leonessa, Israelissa, Bosniassa, Itä-Timorissa, Kroatiassa, Sveitsissä, Itävallassa, Liberiassa. Vuodet 2010–2015 hän on asunut Jordaniassa. Siellä hän on vuodet 2012–2015 hän on toiminut YK:n Palestiinan pakolaisten avustusjärjestö UNRWAn henkilöstöjohtajana, missä tehtävässä hänellä oli 32 000 työntekijää alaisenaan.


title: Laura Londén

text: Vuosina 2004–2006 Londén toimi hallintotehtävissä rauhanturva- ja rauhanrakennustyössä Sierra Leonessa, minkä jälkeen hän toimi UNRWA:n logistiikkajohtajana rauhanturvaamisen osalta. Vuosina 2007–2012 Londén toimi UNRWA:n henkilöstöjohtajan hallintoapulaisena jolloin hän myös hoiti tämän järjestön kehitystyötä lähes kolmen vuoden ajan.


title: Laura Londén

text: Väestö- ja kehityskysymyksiin keskittyvän UNFPA:n tehtävänä on edistää naisten ja tyttöjen oikeuksia sekä seksuaali- ja lisääntymisterveyttä. Tähän kuuluvat esimerkiksi perhesuunnittelun edistäminen sekä äiti- ja lapsikuolleisuuden vähentäminen.


title: Laura Londén

text: Aloittaessaan uudessa virassaan Londén on erityisen huolissaan YK:n rahoituksesta. ”Näen joka paikassa, mitä rahoitusleikkaukset tarkoittavat”, hän sanoo.


title: Laura Londén

text: YK:n apulaispääsihteerin virkoja on vain yksi. Londénin edeltäjinä tässä tehtävässä ovat toimineet muun muassa suomalaiset Helvi Sipilä ja Martti Ahtisaari.


title: Hayley Okines

text:
Hayley Okines (3. joulukuuta 1997 – 2. huhtikuuta 2015) oli englantilainen progeriaa sairastanut tyttö.
Kun Hayley Okinesin vanhemmat huomasivat tytöllä olevan progeria, he päättivät tuottaa tytölle ikimuistoisen elämän sillä he tiesivät että hän kuolisi todella nuorena. Hayley Okines muun muassa pääsi uimaan delfiinien kanssa ja tapaamaan idolinsa Justin Bieberin.


Lentopallon miesten 1-sarjakausi 2015–2016 pelattiin alkusarjan kahdessa lohkossa. Kummankin lohkon kolme parasta jatkoivat ylempään jatkosarjaan ja muut alempaan. Alkusarjat pelattiin loppuun joulukuussa. Ylempään jatkosarjaan saivat joukkueet lähtöpisteitä alkusarjan perusteella siten, että alkulohkon voittaja sai 3 ja kakkoseksi sijoittunut 2 ja kolmanneksi sijoittunut yhden pisteen. Alempaan jatkosarjaan joukkueet saivat pisteitä vastaavasti 3-2-1-0.
Sarjan mestaruuden voitti Maaningan Mahti, joka selvisi pudotuspeleihin alemman jatkosarjan kautta. Loppuotteluissa Mahti kaatoi Lempäälän Kisan, joka myöskin selviytyi Mestaruusliigan karsintaan.


title: Lentopallon miesten 1-sarjakausi 2015–2016

text: Kaikki joukkueet pudotuspeleihin.


text: Puolivälierissä pelataan yksi ottelu kummankin joukkueen kotikentällä. Otteluvoittojen mennessä tasan pelataan 15 pisteen lisäerä välittömästi jälkimmäisen ottelun perään.


title: Vladimir Alfons Walleen

text: Vladimir Alfons Walleen (29. marraskuuta 1820 Helsinki – 19. kesäkuuta 1870 Porvoo) oli suomalainen kenraalimajuri ja kuvernööri.


title: Vladimir Alfons Walleen

text: Walleenin vanhemmat olivat senaatin prokuraattori, vapaaherra Carl Johan Walleen (1781–1867) ja Eva Gustava von Willebrand. Hän pääsi ylioppilaaksi Helsingissä 1837 ja kävi sitten vuodesta 1839 Pietarin tykistökoulua valmistuen ensimmäisen luokan tulittajaksi 1841 ja portepéjunkkariksi 1842. Hän palveli vuodesta 1842 tykistössä ja ylennettiin vänrikiksi 1842, aliluutnantksi 1845, luutnantiksi 1846, alikapteeniksi 1848, kapteeniksi 1855, everstiksi 1856 sekä kenraalimajuriksi keisarillisessa seurueessa 1862. Hänestä tuli vuonna 1854 vapaaherra yhdessä isänsä kanssa.


title: Vladimir Alfons Walleen

text: Walleen toimi Uudenmaan läänin kuvernöörinä 1862–1869. Viimeiset vuotensa hän asui Haikon kartanossa Porvoossa.


title: Vladimir Alfons Walleen

text: Walleen oli naimisissa 1856–1862 Anna Charlotta Björkenheimin (k. 1862) ja vuodesta 1868 Katarina Margareta Etholénin (k. 1929) kanssa.


title: Changquan

text: Chángquán () on pohjois-kiinalainen taistelulaji ja kungfu -tyylisuunta. Sille on ominaista nopeat ja laajat liikeradat sekä notkeutta ja voimaa vaativat hypyt ja potkut. Changquanissa pyritään jatkuvasti ylläpitämään ylvästä olemusta sekä hallittua keskittyneisyyttä. Lyönnit ja potkut viedään loppuun asti koko raajojen pituudelle ja niissä yhdistetään tasapainoisesti sekä pehmeyttä että kovuutta. Maassa liikkuminen tapahtuu nopeasti ja rytmilliset liikesarjat sisältävät runsaasti ilmavia hyppyjä.


title: Changquan

text: Changquanin kehitti Song-dynastian perustanut keisari Zhao Kuangyin 900-luvulla. Tuolloin sitä kutsuttiin nimellä Tàizǔ Chángquán.


title: Carl Klick

text: Carl Klick (1. elokuuta 1792 Rokkala, Johannes – 15. maaliskuuta 1837 Helsinki) oli suomalainen eversti, maaherra ja senaattori.


title: Carl Klick

text: Klickin vanhemmat olivat Anjalan liiton johtaja, majuri Carl Henrik Klick ja Anna Elisabet Armfelt (1761–1827).


title: Carl Klick

text: Klick oli Suomen opetuspataljoonan päällikkönä everstin arvoisena 1823–1827. Hän toimi Savon ja Karjalan läänin maaherrana 1828–1829, Uudenmaan ja Hämeen läänin maaherrana 1828–1831 ja Hämeen läänin maaherrana 1831. Klick oli senaatin talousosaston jäsenenä 1831–1837 ja hän toimi senaatin kamaritoimituskunnan päällikkönä 1833–1834.


title: Virkatalonpuisto

text: Virkatalonpuisto oli Suomen valtion omistamasta sotilasvirkatalosta erotettu ja puistoksi julistettu metsäalue, jota käytettiin varsinaiseen puuntuotantoon ei niinkään metsän sivutuotteiden hankkimiseen. Sellaista ei erotettu kaikista sotilasvirkataloista, vaan erityisesti sellaisista virkataloista, joihin kuului paljon metsää ja joiden metsät monesti olivat etäällä asutusalueista. Virkatalonpuistoksi erottaminen tapahtui tavallisesti virkatalon uudelleenvuokrauksen yhteydessä tai kun sen käytöstä muuten määrättiin. Vuonna 1938 virkatalonpuistoja oli 16 kappaletta ja niiden yhteispinta-ala oli 15 700 hehtaaria.


title: Abraham Arvid Finckenberg

text: Abraham Arvid Finckenberg (2. marraskuuta 1769 Hangslax, Nauvo – 21. marraskuuta 1840 Helsinki) oli suomalainen kenraalimajuri, todellinen valtioneuvos ja senaattori.


title: Abraham Arvid Finckenberg

text: Finckenbergin vanhemmat olivat luutnantti Jakob Arvid Finckenberg (1707–1798) ja Margareta Magdalena Mjödh (1746–1833). Hän oli naimisissa 1812–1813 Agata Gustava Mjödhin (1783–1813) kanssa.


title: Abraham Arvid Finckenberg

text: Finckenberg palveli vuodesta 1784 Ruotsin armeijan henkirakuunarykmentissä vänrikkinä. Hän osallistui saaristolaivastoon komennettuna 1788–1790. Sodan päätyttyä Finckenberg teki 1791–1792 trigonometrisia ja astronomisia mittauksia Suomenlahden saaristossa. Hän palvel sitten vuodesta 1794 Turun läänin rykmentin kevyessä jalkaväkipataljoonassa luutnanttina ja vuodesta 1802 kapteeniksi ylennettynä komppanianpäällikkönä. Finckenberg osallistui rykmentin mukana Suomen sotaan haavoittuen Virtain ja Siikajoen taisteluissa. Hänet ylennettiin 1809 majuriksi ja hän oli sitten 1809–1810 Ruotsin armeijan merenmittausjoukoissa Tukholmassa ja oli myös Ruotsin valtiopäivien jäsenenä. Finckenberg erosi vuonna 1810 Ruotsin armeijasta everstiluutnanttina ja muutti Suomeen.


title: Abraham Arvid Finckenberg

text: Finckenberg oli senaatin talousosaston jäsenenä eli senaattorina 1821–1834 ja oli senaatin sotilastoimituskunnan päällikkönä. Hänestä tuli valtioneuvos 1832 ja erotessaan senaatista 1834 hän sai todellisen valtioneuvoksen arvon. Finckenberg toimi samalla Suomen luotsilaitoksen luotsitarkastajana 1823–1840 ja Suomen sotaväen ja luotsilaitoksen ylisotaoikeuden vt. puheenjohtajana 1836–1838. Hänet ylennettiin everstiksi 1829 sekä kenraalimajuriksi Venäjän perämieskuntaan kuuluvana 1835.


title: Carl Otto Gabriel Melan

text: Carl Otto Gabriel Melan, myös: Melén (16. syyskuuta 1839 Balta, Podolian kuvernementti, Venäjä – 2. syyskuuta 1919 Littoinen) oli suomalainen kenraaliluutnantti ja senaattori.


title: Carl Otto Gabriel Melan

text: Melanin vanhemmat olivat eversti Carl Fredrik Gabriel Melan (1808–1853) ja Barbara Auguste Mathilde von Paykull (1820–1869). Hän oli naimisissa 1867–1911 Natalia Eva Lovisa Enckellin (1832–1911) kanssa.


title: Carl Otto Gabriel Melan

text: Melan kävi Haminan kadettikoulun. Hän palveli vuodesta 1862 Henkivartioväen Moskovan rykmentissä, ja hänet ylennettiin aliluutnantiksi 1863, luutnantksi 1863, alikapteeniksi 1867, kapteeniksi 1871 ja everstiksi 1876. Hän osallistui rykmentin mukana Puolan kapinan kukistamiseen 1863–1864 ja oli pataljoonankomentajana sekä va. rykmentinkomentajana mukana Turkin sodassa 1877–1878. Vuonna 1880 Melan siirrettiin Suomen sotilaspiirin viraston Suomen sotaväen esikuntaan, ja hänestä tuli samana vuonna Suomen sotakomissariaatin yli-intendentti.


title: Carl Otto Gabriel Melan

text: Melan oli senaatin talousosaston jäsenenä eli senaattorina 1891–1894 ja toimi senaatin sotilastoimituskunnan päällikkönä. Hänestä tuli kenraalimajuri 1883 ja kenraaliluutnantti 1894. Palveluksesta erottuaan Melan asui Tampereella ja vuodesta 1911 Littoisissa.


title: Jakob Wassermann

text: Jakob Wassermann (10. maaliskuuta 1873 Fürth Saksa – 1. tammikuuta 1934 Altaussee Itävalta) oli saksalainen juutalainen kirjailija.


title: Jakob Wassermann

text: Wassermann syntyi juutalaisperheeseen Fürthin teollisuuskaupungissa lähellä Nürnbergiä. Hänen isänsä oli kauppias, äiti Henriette Traub kuoli Wassermannin ollessa vasta yhdeksänvuotias. Käytyään oppikoulun Wasserman lähti 16-vuotiaana toimistoapulaiseksi Wieniin, karkasi sieltä Müncheniin ja palasi takaisin, kunnes meni suorittamaan asepalvelustaan. Yritettyään turhaan jo aiemmin saada kirjoittamansa romaanin ja näytelmän käsikirjoitukset julkaistuksi, hän yritti elättää itsensä tilapäisiä töitä tehden eri puolilla Saksaa, kunnes pääsi kirjailija Ernst von Wolzogenin sihteeriksi. Hänen ensimmäisen romaaninsa "Melusine" ilmestyi 1896. Wieniin Wassermann muutti asumaan 1898 ja sieltä edelleen Altausseehen Itävallan Steiermarkiin vuonna 1901. Wassermannin ensimmäinen puoliso 1901-1915 oli Julie Speyer ja toinen puoliso vuodesta 1919 Marta Karlweis, itsekin kirjailija, joka kirjoitti miehestään muistelmateoksen "Jakob Wassermann. Bild, Kampf und Werk" tämän kuoleman jälkeen vuonna 1935.


title: Jakob Wassermann

text: Wassermann julkaisi romaaneja ja novelleja, mutta myös esseitä. Hänen teoksiaan ovat muun muassa:


title: Black Blood

text: Black Blood on puolalaisen black metal -yhtye Christ Agonyn EP-levy. Se julkaistiin 1. marraskuuta 2015 levymerkillä Witching Hour Productions.


title: Henrik Willehad Åkerman

text: Henrik Willehard Åkerman (7. marraskuuta 1841 Bomarsund, Ahvenanmaa – 21. huhtikuuta 1919 Helsinki) oli suomalainen kenraalimajuri ja senaattori.


title: Henrik Willehad Åkerman

text: Åkermanin vanhemmat olivat sotilasapteekkari, kollegiasessori, kartanonomistaja Henrik Gustaf Åkerman (1801–1865) ja Marie Louise Björkman (1810–1857). Hän oli naimisissa vuodesta 1865 Olga Nikolajevna Golovatševan (1845–1922) kanssa.


title: Henrik Willehad Åkerman

text: Åkerman kävi Helsingin jalkaväen junkkarikoulun valmistuen sieltä 1862. Hän palveli 1862–1866 88. Pietarin jalkaväkirykmentissä ja hän ylennettiin aliluutnantiksi 1863 ja luutnantksi 1864. Tämän jälkeen Åkerman palveli 7. Porin ruotujakoisessa tarkk’ampujapataljoonassa 1866–1868 ja sen jälkeen päivystävänä upseerina Helsingin jalkaväen junkkarikoulussa. Hänestä tuli alikapteeni 1867, kapteeni 1870 ja majuri 1873. Åkerman toimi vuodesta 1874 148. Kaspian jalkaväkirykmentin 1. pataljoonan komentajana ja everstiluutnantiksi ylentämisen jälkeen 1878 hän oli 122. reservipataljoonan, Pietarin paikallispataljoonan ja 7. reservipataljoonan komentajana.


title: Henrik Willehad Åkerman

text: Sen jälkeen kun Åkerman ylennettiin everstiksi 1881 hän toimi Helsingin kaupungin poliisimestarina vuodesta 1882 ja oli 1888 lyhyen Viipurin läänin vt. kuvernöörinä. Hän oli Suomen sotakomissariaatin yli-intendenttinä vuodesta 1891 ja Kuopion läänin kuvernöörinä 1899–1901. Åkerman oli senaatin talousosaston jäsenenä eli senaattorina 1900–1901 ja toimi senaatin finanssitoimituskunnan päällikkönä 1900 ja kauppa- ja teollisuustoimituskunnan päällikkönä 1900–1901. Hänestä tuli kenraalimajuri 1896 ja sotapalveluksesta hän erosi 1901.


title: Antony Parviainen

text: Toni ”Antony” Parviainen (s. 9. marraskuuta 1981 Suolahti) on suomalainen laulaja, joka tunnetaan Machine Men -yhtyeestä ja Raskasta joulua -projektista.


title: Antony Parviainen

text: Parviainen levytti kolme albumia vuosina 1998–2011 toimineen suolahtelaisen Machine Menin kanssa. Hän oli yhtyeen sanoittaja ja yksi säveltäjistä. Machine Menin jälkeen Parviainen teki kappaleita entisen yhtyetoverinsa J-V Hintikan Dead Cult Diaries -yhtyeen esikoisalbumille "The World Is Too Small" (2013).


title: Antony Parviainen

text: Parviainen on laulanut Raskasta joulua -projektin albumeilla ja kiertueilla vuoden 2004 esikoisalbumista alkaen. Parviaisen uusin yhtye on marraskuussa 2015 julkistettu Psychework. Hän esiintyy myös rock-klassikoita coveroivan Antony Parviainen Trion kanssa.


title: Miina Lönnrot

text: Serafia Wilhelmiina (Miina) Lönnrot (5. heinäkuuta 1827 – 7. syyskuuta 1915) oli Elias Lönnrotin vanhimman veljen räätäli Henrik Johan Lönnrotin (1793–1838) tytär. Hän toimi vuodesta 1854 alkaen Elias Lönnrotin perheen taloudenhoitajana ensin Helsingissä ja sitten Sammatissa Lönnrotin omistamissa Nikun ja Lammin taloissa. Elias Lönnrotin kuoltua vuonna 1884 Miina Lönnrot keräsi Lönnrotin syntymäkotiin Paikkarin torppaan perustettua museota varten torppaan kuulunutta esineistöä. Kadonneiden huonekalujen tilalle hän hankki vastaavia muualta ja tarvittaessa valmistettiin uudet huonekalut Miinan muistitietojen perusteella. Paikkarin torpan ensimmäinen opaskirjanen laadittiin myös Miinan tietojen pohjalta vuonna 1898.


title: Miina Lönnrot

text: Miina Lönnrot asui vuodesta 1885 alkaen Paikkarin torpan vieressä sijaitsevassa, vuonna 1863 rakennetussa Miinan mökissä. Miinan mökki on ollut vuodesta 1972 Sammattiseuran omistuksessa ja siellä on järjestetty vuodesta 1985 alkaen vuosittain käsitöiden myyntinäyttelyitä sekä taidenäyttelyitä.


title: Kauhukeittiö (kausi 5)

text: Kauhukeittiö on yhdysvaltalainen televisioformaatti, jossa Gordon Ramsay etsii uutta ravintolapäällikköä tulevaan ravintolaansa. Kaudella 5 ohjelman voittaja pääsi johtamaan atlanticcityläistä miljardin dollarin Fornelletto -ravintolaa Borgata -hotellissa. Kausi esitettiin Yhdysvalloissa FOX-kanavalla 29. tammikuuta – 14. toukokuuta 2009.Kilpailijat jaettiin joukkueisiin sukupuolen mukaisesti.


title: Kauhukeittiö (kausi 5)

text: Danny Veltrin joukkue


title: Kauhukeittiö (kausi 5)

text: Paula da Silvan joukkue


title: Kauhukeittiö (kausi 5)

text: Kilpailun voittanut Danny Veltri sai palkinnoksi 250 000 dollaria, mutta hän sai vaikuttaa vähemmän ravintolan toimintaan, koska hänet nimitettiin mestarikokki Stephen Kaltin apulaiskeittiöpäälliköksi Borgataan. Veltri työskenteli ravintolassa hetken aikaa, kunnes palasi Floridaan, jossa hän kärsi ylityöllistettynä väsymyksestä ja tuli, mm. pidätetyksi alkoholin alaisena ajamisesta (vapautui 500 $ takuita vastaan).


title: Hervantajärvi (kaupunginosa)

text: Hervantajärvi on Tampereen eteläisin kaupunginosa, joka sijaitsee noin kahdeksan kilometriä kaupungin keskustasta kaakkoon. Se rajoittuu lännessä Vuorekseen ja pohjoisessa Ruskontiehen, jonka pohjoispuolella sijaitsevat Hervanta ja Rusko. Idässä rajana on Kangasalan ja etelässä Lempäälän vastainen kuntaraja.


title: Hervantajärvi (kaupunginosa)

text: Hervantajärven alueella sijaitsee lähinnä loma-asutusta sekä uimaranta, mutta sinne on rakenteilla kerros- ja pientaloja noin 3 000 asukkaalle. Hervantajärvelle suunnitellaan myös kaupunkiraitiotien päätepysäkkiä.


title: Hervantajärvi (kaupunginosa)

text: Hervantajärvi on saanut nimensä alueella ja osittain Lempäälän puolella sijaitsevan Hervantajärven mukaan.


title: Finland (elokuva)

text: Finland (tai Finnland) on vuonna 1911 valmistunut suomalainen lyhyt dokumenttielokuva. Se on ensimmäinen matkailuelokuva Suomesta. Suomen Matkailuyhdistys tilasi elokuvan Karl Emil Ståhlbergin valo- ja elokuvayhtiö Atelier Apollolta Berliinissä vuonna 1911 järjestettyä matkailunäyttelyä varten. "Finland" on mykkäelokuva ja käsittää sarjan Suomessa kuvattuja otoksia, jotka alkavat Turun linnasta. Nykyisessä muodossaan elokuva päättyy Tornionjoella kuvattuun maisemakuvaan keskiyön auringosta.


title: Finland (elokuva)

text: Elokuvassa esitellään kulttuurikohteita, kuten kartanoita ja linnoja, sekä suomalaista luontoa, muun muassa Saimaata, Punkaharjua, Imatrankoskea sekä Oulujokea koskineen. Toisaalta kaupungit jäävät vähemmälle huomiolle, vaikka elokuvassa nähdäänkin kuvia Helsingistä ja Turun satamasta sekä lyhyt katkelma Tampereelta, jota välitekstissä kutsutaan teollisuuskaupungiksi. Lisäksi elokuvassa ovat esillä autot ja höyrylaivat.


title: Finland (elokuva)

text: "Finland" valmistettiin vuosina 1909–1911. Koska kyseessä oli Berliinin matkailunäyttelyä varten tehty tilaustyö, elokuvassa on saksankieliset välitekstit. Myös nimenä oli alun perin tarkoitus käyttää saksankielistä muotoa ”Finnland”. Asiassa tapahtui kuitenkin sekaannus, koska teksteihin liittyvä kirjeenvaihto käytiin ruotsiksi. Niinpä nimeksi päätyi lopulta ruotsinkielinen muoto ”Finland”. Alkuperäisellä kuvataajuudella (16 kuvaa sekunnissa) elokuvan pituus oli noin 25 minuuttia, kun taas videonopeudella (25 kuvaa sekunnissa) nykyversion kesto on 18 minuuttia ja 47 sekuntia.


title: Finland (elokuva)

text: "Elokuva"-lehdessä vuonna 1931 ilmestyneessä artikkelissa arveltiin, että "Finlandin" maisemakuvat olivat hävinneet kokonaan. "Finland" kuitenkin löytyi puolustusvoimien elokuva-arkistosta 2000-luvun alussa. Suomen elokuva-arkiston tutkijat Ilkka Kippola ja Jari Sedergren vertasivat vuonna 2003 kirjoittamassaan artikkelissa "Finlandin" varhaista saksankielisten välitekstien luetteloa löydettyyn elokuvaan ja totesivat ”elokuvan säilyneen lähes kokonaisena”. Alkuperäisellä välitekstilistalla mainitusta 30 kohteesta kuvista puuttui vain kaksi. Ne olivat kolmanneksi viimeinen ja kaikkein viimeinen kohde, joihin liittyivät tekstit ”Stadt Torneå” ja ”Berg Ounasvaara bei Rovaniemi. Endpunkt der Eisenbahn am Polarkreis”. Uudelleen löydetystä elokuvasta puuttuu myös ensimmäinen teksti, jossa nimetään Turun linna. Näin ollen "Finland" käsittää nykyisessä muodossaan 27 väliteksteissä nimettyä kohdetta sekä alkukuvan Turun linnasta ilman siihen liittyvää tekstiä.


title: Vastamedia

text: Vastamedia (joskus vaihtoehtomedia) sisältää julkaisuja, jotka näkevät itsensä valtavirtamedian vastavoimana ja usein käsittelevät aiheita valtamedialle epätyypillisistä näkökulmista. Nykyisin useimmat vastamediajulkaisut ovat verkkojulkaisuja.


title: Vastamedia

text: Vaihtoehtojulkaisu voi olla esimerkiksi itsenäinen, toisinajatteleva, radikaali, underground, kumouksellinen, ei-yhtiöomisteinen, edistyksellinen, ruohonjuuritasoinen, aktivistinen, anarkistinen, pieni tai vaihtoehtoinen. Vaihtoehtojulkaisun tavoitteena voi olla edustaa niitä ja antaa ääni niille, jotka eivät saa ääntään kuuluviin valtamediassa.


title: Vastamedia

text: Vaihtoehtomediaa määrittää usein se, mitä se ei ole, kuten valtavirtaa tai yhtiöiden omistamaa mediaa. Vaihtoehtomedian kuvauksen kriteereihin luetaan usein julkaisun sisältö, tuotantotapa, omistus, pyritäänkö sillä yhteiskunnalliseen tai poliittiseen muutokseen, tai tavoitteleeko se voittoa. Mediatutkija Niko Pyrhösen mukaan moni vastamedia ei havittele taloudellista hyötyä. Ne haluavat olla esillä, niillä on vahvoja mielipiteitä, sekä poliittinen tai muu agenda, jota halutaan ajaa.


title: Vastamedia

text: Suomessa mediatyyppiä on kutsuttu vaihtoehtomedian ja vastamedian lisäksi myös "valemediaksi". Tutkija Niko Pyrhönen suosii "vastamedia"-nimitystä. Hänen mukaansa "valemedia"-termi on huono sen takia, että vastamediassa julkaistaan paljon myös oikeaa tietoa. Pyrhösen mukaan "vaihtoehtomedia"-sana taas ei toimi sen vuoksi, että vastamedia ei ole tasaveroinen vaihtoehto journalistisiin standardeihin sitoutuvalle perinteiselle medialle. Yleisradion mukaan vastamedia ei toimi journalistisin periaattein.


title: Vastamedia

text: Charles Willettin (1999) mukaan vaihtoehtolehdistö ilmaisee ”ajatuksia, jotka ovat rajoitusten tuolla puolen: joita ei hyväksytä tai sallita, ja joita ei ole saatavilla yhtiöiden ja valtion valtavirrassa”.


title: Vastamedia

text: Nancy Kranichin (2000) mukaan termi ”vaihtoehtoinen” sopii parhaiten kuvaamaan pieniä ja riippumattomia julkaisijoita, sillä ne toimivat yhtiömedian vastavoimana.


title: Vastamedia

text: James Hamiltonin (2000) mukaan valtamedian ja vaihtoehtomedian eroksi mielletään usen se, että valtamedia maksimoi yleisönsä turvautumalla turvallisiin ja sovinnaisiin kaavoihin, kun taas vaihtoehtomedia ohittaa mukavat ja epäpoliittiset kaavat ja ajaa yhteikunnallisen muutoksen ohjelmia.


title: Vastamedia

text: Juris Dilevkon ja Kalina Grewalin (1997) mukaan yhtiömedia tavoittelee voittoa ja tukee hallitsevaa sosiaalista paradigmaa, kun taas pienemmät ja riippumattomat julkaisijat haastavat status quon olettamukset.


title: Vastamedia

text: Michael Traberin mukaan (Chris Atton, 1999) joukkotiedotusvälineet marginalisoivat ”kadunmiehen ja -naisen” roolit ja nostavat esille rikkaat, hohdokkaat ja vallanpitäjät. Vaihtoehtomedian ensisijainen tavoite sen sijaan on yhteiskunnallinen ja poliittinen toiminta. Ne tavoittelevat muutosta oikeudenmukaisempaan yhteiskunnalliseen, kulttuuriseen ja taloudelliseen kokonaisuuteen, jossa yksilöä ei alenneta pelkäksi kohteeksi vaan hän löytää täyttymyksen kokonaisena ihmisenä. Traber jakaa vaihtoehtolehdistön kansalaisjärjestölehdistöön, joka esittelee ”vaihtoehtoisia yhteiskunnallisia toimijoita” kuten köyhiä, sorrettuja ja marginalisoituja, sekä ruohonjuurilehdistöön, jota tuottavat ne ihmiset, joiden huolenaiheita se käsittelee.


title: Vastamedia

text: Rodger Streitmatter (2001) määrittelee "toisinajattelijamedian" julkaisuiksi, jotka tarjoavat tavanomaisen median näkökannoista eroavia näkökantoja ja pyrkivät havaittavaan yhteiskunnalliseen muutokseen.


title: Vastamedia

text: John D. H. Downing (2001) määrittelee "radikaalin median" mediaksi, joka on yleensä pienimuotoista ja ilmaisee vaihtoehtoisen näkemyksen hegemonisille politiikoille, päämäärille ja näkökulmille. Hänen mukaansa ”vaihtoehtomedia” on sikäli huono termi, että joskus mikä tahansa on jollekin vaihtoehtoista.


title: Vastamedia

text: Suomessa vastamedia on uusi mediatyyppi, sillä edes nimitys vastamedia ei ole vakiintunut.


title: Vastamedia

text: Suomen suurimpia vastamediasivustoja ovat Yleisradion toimittajan mukaan MV-lehti, Magneettimedia, Verkkomedia ja Uber Uutiset. Vuoden 2017 alussa aloitti Oikea Media.


title: Vastamedia

text: Suomessa oli syksyllä 2017 aktiivisesti toimivia vastamedioita kymmenkunta. Useat niistä myötäilevät perussuomalaisia ja joissa maahanmuuttoteema on hallitseva. Joukossa on myös uusnatsien sivusto. Vastamediaan kuuluvat myös Ukrainan Donetskissa asuvan suomalaisen Janus Putkosen venäläismyönteiset verkkosivut. Vastamedian juttuja on koottu murkut-sivustolle, joka muistuttaa valtamedian ampparit-sivustoa.


title: Vastamedia

text:
Vaihtoehtomedia oli merkittävässä osassa Yhdysvaltain vuoden 2016 presidentinvaalien aikana. Presidentti Barack Obama valitti vaihtoehtomedian vaikutusvallasta vaalien aikana ja ehdotti jonkinlaista ”totuuskoetta” valheellisen informaation paljastamiseksi.
Hillary Clintonin kampanjasta lähetettiin kampanjan avustajille viesti että indie-uutissivusto Breitbartilla ei ole oikeutta olla olemassa. Breitbartin johtaja Stephen Bannon oli Donald Trumpin kampanjapäällikkö.
Vaihtoehtomediaa puolusti ainakin republikaanien Michele Bachmann. Hänen mukaansa valtamedia pyrkii hiljentämään vaihtoehtoisen median toimintaa, mutta Rush Limbaugh’n ja Breitbart Newsin kaltaisilla sivustoilla totuus voi nousta esiin valtamedian pyrkiessä piilottamaan sen.


title: Lucien Mettomo

text: Lucien Mettomo (s. 19. huhtikuuta 1977 Douala, Kamerun) on kamerunilainen uransa lopettanut jalkapalloilija, joka voitti Afrikan-mestaruuden kahdesti.


title: Lucien Mettomo

text: Mettomo siirtyi kamerunilaisesta Tonnerre Yaoundésta juniori-ikäisenä ranskalaiseen Saint-Étienneen. Hän pelasi ensimmäiset sarjaottelunsa seuran edustusjoukkueessa kaudella 1998–1999, kun se voitti Ligue 2:n. Ligue 1:ssä Mettomo pelasi seuraavien kahden kauden aikana 43 ottelua. Pääsarjaotteluita hän pelasi myös Englannin Valioliigassa Manchester Cityssä (neljä ottelua), Bundesliigassa 1. FC Kaiserslauternissa (41 ottelua), Turkin Superliigassa Kayseri Erciyessporissa (11 ottelua), Sveitsin Superliigassa FC Luzernissa (25 ottelua) ja Kreikan Superliigassa Veriassa (kuusi ottelua). Mettomo saavutti sarjanousun Saint-Étiennen lisäksi Manchester Cityssä, jossa hän oli voittamassa Englannin 1. divisioonaa kaudella 2001–2002.


title: Lucien Mettomo

text: Kamerunin maajoukkueessa Mettomo pelasi 39 ottelua ja teki yhden maalin vuosina 1997–2005. Hän oli mukana viidessä arvoturnauksessa: MM-kilpailuissa 2002, Afrikan-mestaruuskilpailuissa 1998, 2000 ja 2002 sekä Maanosaliittojen cupissa 2003. Näissä Mettomo saavutti Afrikan-mestaruuden 2000 ja 2002 sekä Maanosaliittojen cupin hopeaa 2003.


title: Lucien Mettomo

text: Kamerunin maajoukkue


title: Matti J. Korhonen

text: Matti J. Korhonen (""Mattijii"") (23. heinäkuuta 1934 Lohja – 26. elokuuta 2018 Tukholma, Ruotsi) oli ruotsinsuomalainen opettaja ja poliitikko (sosiaalidemokraatti).


title: Matti J. Korhonen

text: Korhonen opiskeli opettajaksi Helsingin opettajakorkeakoulussa ja Oulun yliopistossa. Sitten hän oli opettaja Pohjois-Suomessa ennen kuin hän vuonna 1971 muutti Ruotsiin, missä työskenteli aluksi Bulten-nimisessä yrityksessä Hallstahammarissa ja myöhemmin kotikielenopettajana Gustavsbergissa. Hän liittyi siellä suomalaisyhdistykseen. Vuonna 1971 hänet valittiin Ruotsinsuomalaisten Keskusliiton hallitukseen, missä työskenteli koulu- ja kulttuurikysymysten parissa. Välillä hän oli yhdistyksen varapuheenjohtaja. Hän korosti toiminnassaan kaksikielisyyttä ja äidinkielen asemaa lapsen kehittymisessä. Hän oli sihteeri komiteassa, joka sai aikaan Tukholman ensimmäisen suomenkielisen koulun. Korhonen toimi myös Ruotsinsuomalaisten kirjoittajien yhdistyksen puheenjohtajana. Ruotsinsuomalaisten kulttuuriautonomia oli hänelle tärkeä ajatus.


title: Matti J. Korhonen

text: Korhonen työskenteli Gustafsbergin suomalaisessa kerhossa, Ruotsinsuomalaisten Keskusliiton Tukholman-osastossa, Tukholman suomalaisen seurakunnan kirkkoneuvostossa, Värmdön kunnan kulttuurihallinnon puheenjohtajana ja Suomen Tukholman-instituutin hallituksessa.


title: Kohdun kaavinta

text: Kohdun kaavinnalla hoidetaan runsaita ja/tai epäsäännöllisiä kuukautisia tai ylimääräistä vuotoa. Kaavinta voidaan tehdä myös keskenmenon yhteydessä tai raskauden keskeyttämiseksi. Toimenpiteessä kohtuontelon limakalvo poistetaan tai raskaustilanteissa kohtuontelo tyhjennetään raskausmateriaalista. Toimenpide kestää 5-10 minuuttia ja se tehdään nukutuksessa. Kotiutuminen tapahtuu seurannan jälkeen toimenpidepäivänä.


title: Momi näkee unta sodasta

text: Momi näkee unta sodasta () on vuonna 1917 valmistunut italialainen mykkäelokuva. Näytelmäelokuvaa ja nukkeanimaatiota yhdistelevän filmin on ohjannut erikoistehostemestari Segundo de Chomón. Ensimmäistä maailmansotaa moniselitteisesti kuvaava elokuva oli yksi italian ensimmäisistä nukkeanimaatioista.


title: Momi näkee unta sodasta

text: Pikku Momi, äiti ja isoisä saavat kirjeen ensimmäisen maailmansodan rintamalla olevalta isältä. Isän kertomus sodasta jää painamaan lapsen mieltä, ja unessa Momin puiset lelusotilaat ryhtyvät taistelemaan keskenään.


title: Momi näkee unta sodasta

text: Itala Filmin tuottama "Momi näkee unta sodasta" yhdistää näyteltyjä jaksoja erikoistehostemestari Segundo de Chomónin nukkeanimaatioon. Se esittää lapsen näkemyksen sodan kauhuista joukkotuhoaseineen, taistelukaasuineen ja ilmataisteluineen. Propagandistisiin aikalaisfilmeihin verrattuna elokuvan suhde sotaan on ambivalentti. Sensuuri vaati sen viimeisen välitekstin ”Rauha” korvattavaksi sanoilla ”Voittoisa rauha”.


title: Momi näkee unta sodasta

text: De Chomónin teos on yksi Italian ensimmäisistä taidokkaista nukkeanimaatioista. Elokuva sai positiivisen vastaanoton kriitikoilta, ja moniselitteisyytensä ansiosta sitä esitettiin myös Britanniassa ja Yhdysvalloissa.


title: Momi näkee unta sodasta

text: Elokuva on restauroitu Torinon kansallisessa elokuvamuseossa vuonna 1991. Restaurointi perustuu Milanon elokuva-arkistossa säilyneeseen puutteelliseen nitraattifilmiin ja myöhemmin tehtyihin kopioihin. Alkuperäisestä 833 metrin pituudesta on säilynyt 762 metriä. Elokuva on sävytetty ja väritetty.